Summary: بنگلہ دیش کی کپڑوں کی صنعت سے 40 لاکھ لوگ منسلک ہیں اور خدشہ ہے کہ اس میں سے نصف لوگ کورونا وائرس کے باعث مغربی کمپنیوں کی جانب سے آرڈر منسوخ کیے جانے کی وجہ سے اپنی ملازمتیں کھو دیں گے۔

بنگلہ دیش: کپڑوں کی صنعت کی 20 لاکھ ملازمتیں ختم ہونے کا خدشہ

بنگلہ دیش کی ایک خالی فیکٹری جس کے مالکان اور مزدور مستقبل کے حوالے سے غیر یقینی کیفیت کے شکار ہیں بنگلہ دیش میں کپڑوں کی صنعت کورونا وائرس کی وبا کے باعث بحران کا شکار ہے اور خدشات ہیں کہ اس شعبے سے منسلک 40 لاکھ ملازمتوں میں سے نصف ختم ہو سکتی ہیں۔  چند دن قبل کارخانے کے مالک نے اعلان کیا کہ یورپ میں ان کے تمام خریداروں کی جانب سے کورونا وائرس کے پیشِ نظر آرڈر منسوخ کر دیے جانے کے بعد اب وہ یہ کارخانہ نہیں چلاتے رہ سکتے۔  کپڑوں کی صنعت بنگلہ دیشی معیشت میں ریڑھ کی حیثیت رکھتی ہے۔ 40 لاکھ لوگوں کی ملازمتیں اس سے وابستہ ہیں جن میں اکثریت خواتین کی ہے۔  بنگلہ دیش اپنی برآمدات سے جو پیسے کماتا ہے اس کا 83 فیصد سے زیادہ کپڑوں کی صنعت سے منسلک ہے اور یہ سالانہ 32 ارب ڈالر سے زیادہ ہے۔  کچھ کارخانے اب بھی کھلے ہوئے ہیں لیکن غیر ملکی آرڈرز کی منسوخی کے باعث طلب میں کمی ہوئی ہے اور زیادہ تر کارخانے بند ہوگئے ہیں ہیومن رائٹس واچ نے کپڑوں کی کچھ مغربی برانڈز کے رویوں پر تنقید کی ہے۔ تنظیم نے ان کمپنیوں پر الزام عائد کیا ہے کہ کارخانوں کی جانب سے کئی مصنوعات مکمل تیار کر لیے جانے کے باوجود انھوں نے کوئی مالی یا اخلاقی ذمہ داری لیے بغیر آرڈر منسوخ کر دیے۔  مگر مزدوروں کے حقوق کے لیے کام کرنے والی عالمی تنظیم سینٹر فار گلوبل ورکرز رائٹس کے ایک حالیہ سروے کے مطابق آرڈرز منسوخ ہونے کی وجہ سے کاروبار اور مزدوروں پر منفی اثرات پڑ رہے ہیں۔  تحقیق میں کہا گیا کہ جب آرڈر منسوخ کیے گئے تو 72.1 فیصد خریداروں نے خام مال (کپڑے وغیرہ) کی ادائیگی کرنے سے انکار کر دیا جو کہ فراہم کنندہ ادارہ خرید چکا تھا، اور 91.3 خریداروں نے تیاری پر ہونے والے اخراجات ادا کرنے سے انکار کر دیا۔  بنگلہ دیش گارمنٹ مینوفیکچررز اینڈ ایکسپورٹرز ایسوسی ایشین کی صدر روبانہ حق کہتی ہیں کہ ’کپڑے کے کارخانوں میں کام کرنے والے 20 لاکھ سے زیادہ لوگ اپنی ملازمتیں گنوا دیں گے۔‘  وہ کہتی ہیں کہ ’کوئی بھی شخص اس وقت کپڑوں پر خرچ نہیں کرے گا بلکہ وہ سب وبا کے باعث خوراک اور دواؤں پر زیادہ خرچ کرنا چاہ رہے ہیں۔‘ بنگلہ دیش 26 مارچ سے لاک ڈاؤن میں ہے جب ٹرانسپورٹ اور کاروبار کو بند کر دیا گیا تھا۔ جمعرات 23 اپریل تک بنگلہ دیش میں 4186 مصدقہ متاثرین سامنے آ چکے ہیں جبکہ 127 افراد ہلاک ہوگئے ہیں۔  کپڑوں کی صنعت کو لاک ڈاؤن سے استثنیٰ دیا گیا ہے مگر مزدوروں کا کہنا ہے کہ کچھ کارخانے ان کی حفاظت کو نظر انداز کر رہے ہیں۔  ’اس کارخانے میں بہت سے لوگ ایک چھوٹی سی جگہ پر کام کرتے ہیں جس سے کورونا کے انفیکشن کا خطرہ بڑھ جاتا ہے۔ مجھے اپنی جان کا خوف لاحق ہے۔‘


Summary: یہ ممکن ہے کہ تیل کی انتہائی کم قیمت کی وجہ سے معیشتیں تیزی سے بحال ہو جائیں اور موجودہ معاشی سست روی کسی کساد بازاری میں تبدیل نہ ہو لیکن اس کی وجہ سے بری خبریں بھی آ سکتی ہیں۔

تیل کی بہت کم قیمت بھی نقصان دہ کیوں ہے؟

آپ کو یہ بات پسند آئے یا نہ آئے لیکن تیل اب بھی دنیا کی سب سے اہم چیز ہے۔ عالمی منڈی میں اس کی قیمت سے یہ تعین کیا جا سکتا ہے کہ اس وقت عالمی معیشت میں کیا ہو رہا ہے اس کے علاوہ مستقبل میں جو ہونے والا ہے اس پر بھی اس کا گہرا اثر پڑتا ہے۔ عالمی سطح پر تیل کی تجارت پہلے سے طے شدہ معاہدوں (فیوچرز) کی صورت میں ہوتی ہے جو کسی متعین کردہ دن کو اپنی مدت پوری کرتے ہیں۔ جس کے پاس بھی یہ معاہدے اور سودے ہوتے ہیں انھیں ان کی مدت پورے ہونے پر تیل وصول کرنا یا اٹھانا ہوتا ہے۔ بہت سے افراد جو تیل کے سودے کرتے ہیں انھوں نے نہ کبھی ایک بیرل بھی تیل دیکھا ہوتا ہے نہ کبھی دیکھتے ہیں اور ایسے میں تیل وصول کرنا تو دور کی بات ہے۔ تیل کی طلب عالمی معاشی سرگرمی کا ایک اہم حصہ ہے اور اس وقت سب یہ بات کر رہے ہیں کہ کورونا وائرس کی وبا کی وجہ سے دنیا بھر میں جاری لاک ڈاؤن کے باعث طلب بالکل تباہ ہو گئی ہے، جہاز کھڑے ہو گئے ہیں، شہروں میں سڑکیں گاڑیوں سے خالی ہیں اور فیکٹریاں بند پڑی ہیں۔ اس صورت حال میں جب دنیا میں کورونا وائرس کی وبا پھیل رہی تھی سعودی عرب اور روس میں تیل کی قیمتوں پر جاری تجارتی جنگ بھی شروع ہو چکی تھی۔  تیل پیدا کرنے والے بڑے ملکوں کی طرف سے تیل کی پیداوار میں کمی کا اعلان بھی کیا گیا۔ لیکن طلب میں کمی اس قدر شدید تھی کہ وہ اپنی پیداوار میں اس تیزی سے کمی نہیں کر سکے اور برینٹ خام تیل کی قیمتیں مسلسل گرتی رہیں اور بدھ کی صبح یہ گذشتہ 20 برس میں اپنی کم ترین سطح 16 ڈالر فی بیرل پر تھی۔ گذشتہ برس آج کے دن تیل کی قیمت 70 ڈالر فی بیرل تھی۔ تیل کی کم قیمت کیا کوئی اچھی بات ہے؟ یہ ایک بہت سیدھا سادا سوال ہے۔ جس طرح آسمان کو چھوتی تیل کی قیمتوں سے معیشتیں سست روی کا شکار ہو جاتی ہیں تو تیل کی کم قیمتوں کی وجہ سے معیشت میں بہتری آتی ہے۔ بڑے پیمانے پر تیل کی قیمتوں میں کمی دنیا بھر میں چھوٹے بڑے کاروبار پر ایک عالمی ٹیکس کی طرح ہوتا ہے۔  پیٹرول کی قیمت گذشتہ ایک دہائی میں پہلی مرتبہ ایک پاؤنڈ فی لیٹر یا اس سے بھی کم ہونے جا رہی ہیں۔ لیکن ایسے اشارے بھی مل رہے ہیں کہ پیٹرول کی قیمتوں میں وہ اپنے منافع کی شرح میں اضافہ کر دیں تاکہ وہ تیل کی فروخت میں کمی سے ہونے والے نقصان کو پورا کر سکیں۔  یہ ممکن ہے کہ تیل کی انتہائی کم قیمت کی وجہ سے معیشتیں تیزی سے بحال ہو جائیں اور موجودہ معاشی سست روی کسی  کساد بازاری میں تبدیل نہ ہو۔


Summary: کورونا وائرس کی وجہ سے دنیا بھر میں خام مال کی طلب سے لے کر ترسیلاتِ زر تک ہر شعبہ متاثر ہوا ہے اور ماہرین کا خیال ہے کہ اس بحران سے ترقی پذیر ممالک کی حکومتوں اور عوام کے لیے مسائل کھڑے ہوجائیں گے۔

کورونا وائرس ترقی پذیر ممالک کی معیشتوں کو کیسے تباہ کر رہا ہے؟

دنیا کا تقریباً ہر ملک اس سے متاثر ہوا ہے۔ آئئ ایم ایف کو خدشہ ہے کہ امیر و غریب 170 ممالک رواں سال فی کس اقتصادی سرگرمی میں تنزلی کا سامنا کریں گے۔ اس کا مطلب ہے کہ اوسط معیارِ زندگی میں گراوٹ آئے گی۔  کئی ممالک صنعتوں کے زیرِ استعمال مال برآمد کرتی ہیں۔ دنیا بھر میں کئی فیکٹریوں کی بندش کی وجہ سے اس مال کی طلب میں کمی واقع ہوئی ہے چنانچہ ان کی قیمتیں گری ہیں، اور کچھ معاملوں میں تو یہ تنزلی انتہائی زیادہ ہے۔  تیل اس کی سب سے بڑی مثال ہے۔ اس کی طلب میں زبردست کمی ہوئی ہے کیونکہ کورونا وائرس لاک ڈاؤن کی وجہ سے ٹرانسپورٹ کے لیے ایندھن کی طلب کم ہوئی ہے۔ اس ایندھن کا 90 فیصد سے زائد خام تیل سے بنایا جاتا ہے۔  وہ روشنی ڈالتے ہیں کہ کیسے امریکہ اور دیگر ترقی پذیر ممالک میں بونڈز کی شرحِ منافع (جو کہ مالیاتی منڈیوں میں قرض لینے کی قیمت کی عکاسر کرتی ہے) میں خلیج وسیع ہوا ہے۔ یہ بسا اوقات علامت ہوتا ہے کہ سرمایہ کاروں کو یقین ہے کہ قرض لینے والوں بشمول حکومتوں کے لیے خطرہ زیادہ ہے اور وہ اپنے قرضوں کی وجہ سے دیوالیہ ہوسکتے ہیں۔  ایک ایسے وقت میں جب ترقی پذیر ممالک کی حکومتیں طبی بحران اور اس کے اقتصادی اثرات سے نمٹنے کے لیے دباؤ کی شکار ہیں تو قرضوں کی ادائیگی پہلے سے کم وسائل پر ایک سنگین بوجھ بن سکتی ہے۔  چنانچہ ترقی پذیر ممالک کے قرضوں میں نرمی کی مہم چلانے والے افراد کا خیال ہے کہ جی 20 اور دیگران کو مزید کام کرنا چاہیے۔  جوبلی ڈیٹ کیمپین کی خواہش ہے کہ امیر ممالک قانون میں ایسی تبدیلیاں کریں جن کی رو سے نجی قرض خواہ ادائیگی نہ کر پانے والے ممالک کے خلاف قنونی چارہ جوئی نہ کر سکیں۔ یہ خاص طور پر نیویارک اور برطانیہ سے مناسبت رکھتا ہے جن کے قوانین زیادہ تر ترقی پذیر ممالک کو دیے گئے قرضوں کی بنیاد بنتے ہیں۔  ترقی پذیر ممالک کو ممکنہ طور پر اس پیسے کی کمی کا بھی سامنا ہوگا جو تارکینِ وطن اپنے گھروں کو بھیجتے ہیں۔ ترسیلاتِ زر اکثر امیر ممالک سے غریب ممالک کو بھیجی جاتی ہیں اور یہ کسی خاندان کے معیارِ زندگی کے لیے اہم سہارا ہوسکتی ہیں۔  بینک کے مطابق ترسیلاتِ زر کی وجہ سے لوگ اچھا کھا سکتے ہیں، تعلیم پر زیادہ خرچ کر سکتے ہیں، اور اس سے بچوں سے مزدوری میں کمی آ سکتی ہے۔


Summary: كورونا کی وبا کستان میں پھیلنے کے بعد پنجاب بھر میں 24 مارچ کو مکمل لاک ڈاؤن لگا دیا گیا تھا اور کچھ روز قبل تمام ریسٹورنٹ میں کھانا کھانے پر پابندی بھی عائد گئی تھی۔ یہی وجہ ہے کہ اس صنعت سے منسلک ہزاروں لوگ اپنی روزی روٹی کے حوالے سے پریشان ہیں۔

کورونا وائرس: 'تین سال کی محنت چند دنوں میں جاتی نظر آرہی ہے'

كورونا کی وبا پاکستان میں پھیلنے کے بعد پنجاب بھر میں 24 مارچ کو مکمل لاک ڈاؤن لگا دیا گیا تھا۔ لاک ڈاؤن سے کچھ روز قبل پنجاب کے تمام ریستوران میں بیٹھ کر کھانا کھانے پر پابندی بھی عائد گئی تھی۔  حمزہ کے مطابق انھوں نے اور ان کے دوست نے اپنی ساری جمع پونجی اپنے ریستوران کو بنانے پر لگا دی جس کے بعد تین سال تک سخت محنت کی اور اپنے کاروبار کو کھڑا کیا۔ اس کے بعد وہ لاہور کے تین مخلتف مقامات پر اپنےریستوران کی تین برانچیں بنانے میں کامیاب ہوئے جہاں کل ملا کر اس وقت 26 لوگ ملازمت پر ہیں۔ حمزہ نے بی بی سی سے گفتگو کرتے ہوئے بتایا کہ ان کی تینوں برانچوں کی تنخواہیں ملا کر کل ساڑھے چھ لاکھ روپے ہیں۔ ‘اس کے علاوہ کرائے کے پیسے، بجلی اور گیس کے بل، کھانے بنانے کے اخراجات سمیت دیگر اخراجات ملا کر ہم بمشکل اپنے خرچے پورے کر پا رہے تھے کہ کورونا نے ہمارے کاروبار کو ایک بڑا دھچکہ مارا جس کی وجہ سے ہمیں آگے کچھ نظر نہیں آ رہا ہے۔‘  انھوں نے بتایا کہ انھوں نے لاک ڈاؤن کے بعد چند روز تک ریستوران چلانے کی کوشش کی لیکن گاہک خوف کے مارے باہر سے کھانا منگوانے سے گریز کر رہے ہیں۔ ‘ہم نے اپنےریستوران سمیت کھانے اور سٹاف کے لیے مکمل انتظانات کیے ہیں جو حفظان صحت کے مطابق ہیں۔ چھوٹا بزنس مین تو کورونا کے باعث پِس گیا ہے۔ مگر پھر بھی ہم نے اپنے ملازمین کو اس مہینے اپنی جیب سے تنخواہ دی ہے جبکہ اگلے ماہ سے پہلے ہی ہم ان کے گھروں میں راشن بھی لازمی پہنچائیں گے۔‘  وہ کہتے ہیں کہ 90 فیصد ریسٹورنٹ ماہانہ آمدنی پر ہی چلتے ہیں جبکہ ریستوران انڈسٹری کا شمار پاکستان کی بڑی انڈسٹریوں میں ہوتا ہے، اس کے باوجود بھی کورونا سے متاثر ہونے والی اس انڈسٹری کو حکومت کی جانب سے کسی قسم کی کوئی ٹیکس چھوٹ نہیں دی گئی۔ انھوں نے اس بات کی طرف بھی اشارہ کیا کہ ‘اگر ریسٹورنٹ انڈسٹری متاثر ہوتی ہے تو اس سے جڑی دیگر صنعتیں جیسا کہ پیکنگ، پولٹری، ریل اسٹیٹ اور دیگر کئی کاروبار بڑی طرح متاثر ہوں گے۔‘  انھوں نے اپنے ریستوران کے بارے میں بات کرتے ہوئے کہا کہ کورونا کی وجہ سے ہمارے ریستوران کی سیل 20 سے 30 فیصد رہ گئی ہے۔ ‘یہی وجہ ہے کہ ہماری شفٹ میں بھی کمی آئی ہے اور ہمارے ملازمین ڈیلیوری کا کام کرنے کو بھی تیار ہیں۔‘ انھوں نے یہ بھی دعویٰ کیا کہ لاہور کے بیشتر علاقوں میں قانون نافذ کرنے والے اداروں کی جانب سے ان کے ڈیلیوری رائڈرز کو ہراساں بھی کیا گیا اور کہا گیا کہ اب ریستوران نہیں جانا گھر جا کر بیٹھو۔


آئی ایم ایف کی پاکستان کے لیے 1.386 ارب ڈالر کی منظوری

عالمی مالیاتی ادارے (آئی ایم ایف) کے ایگزیکٹو بورڈ نے کوویڈ 19 کی وبا سے نمٹنے کے لیے پاکستان کو 1.386 ارب امریکی ڈالر کے قرضے دینے کی منظوری دی ہے۔ یہ منظوری آئی ایم ایف کے ریپڈ فنانسنگ انسٹرومنٹ کے تحت دی گئی ہے۔ آئی ایم ایف کے بورڈ نے 1015.5 ملین ایس ڈی آر کی منظوری دی ہے۔ ایس ڈی آر (سپیشل ڈائنگ رائٹس) آئی ایم ایف کی خصوصی کرنسی ہے جس کی قیمت دنیا کی پانچ بڑی کرنسیوں کی قیمت پر منحصر ہوتی ہے جن میں امریکہ ڈالر، برطانوی پاؤنڈ، یورو، چینی رنمنبی، اور جاپانی ین ہوتے ہیں۔  1015.5 ملین ایس ڈی آر تقریباً 1.386 ارب ڈالر بنتے ہیں اور یہ پاکستان کے کوٹے کا نصف ہے۔  اس موقعے پر آئی ایم ایف کے ایگزیکٹوو بورڈ کے ڈپٹی مینجنگ ڈائریکٹر جعفری اوکاموٹو کا کہنا تھا کہ ’کووڈ 19 کی وبا کے پھیلنے سے پاکستانی معیشت کو بہت نقصان ہو رہا ہے۔ داخلی طور پر پھیلاؤ کو روکنے کے اقدامات اور عالمی سطح پر مندی کی وجہ سے معیشت پر شدید اثر پڑ رہا ہے اور بیرونی قرضوں پر دباؤ بڑھ رہا ہے۔ اسی وجہ سے ملک میں بیلنس آف پیمنٹ کراسز پیدا ہو گیا ہے۔‘ ’اسی تناظر میں آئی ایم ایف نے یہ فائنینسنگ دی ہے تاکہ حکام کو صحت کے شعبے پر خرچ کرنے، معیشت میں بھروسہ لانے اور دیگر ڈونرز کی حمایت حاصل کرنے کی جگہ مل سکے۔‘ یاد رہے کہ حال ہی میں وزیرِ اعظم عمران خان نے کورونا وائرس کے کمزور معیشتوں پراثرات کو مدّنظر رکھتے ہوئے آئی ایم ایف اور اقوامِ متحدہ سے غریب ممالک کے لیے قرضے معاف کرنے کی اپیل کی تھی۔ گذشتہ روز وزارتِ خارجہ سے پریس کانفرنس کرتے ہوئے شاہ محمود قریشی نے کہا تھا کہ آئی ایم ایف نے اس اپیل کی منظوری دے دی ہے، جس کے نتیجے میں ملنے والا قرضہ کورونا وائرس کی وجہ سے ہونے والے معاشی نقصان کے لیے استعمال کیا جائے گا۔  کورونا وائرس کی وجہ سے پیدا ہونے والی صورتحال نے فیکٹریوں کی بندش کی وجہ سے برآمدی آرڈرز کی تکمیل میں رکاوٹیں پیدا کر دی ہیں اور اس کے ساتھ ملک میں بیرون سرمایہ کاری کی آمد بھی رک چکی ہے۔ سوائے روزمرہ اور سبزی و فروٹ کی دکانوں کے ہر کاروبار بند کر دیا گیا ہے۔ پاکستان میں منصوبہ بندی کی وزارت کے ذیلی ادارے پاکستان انسٹیٹیوٹ آف ڈویلپمنٹ اکنامکس نے کورونا وائرس کی وجہ سے معاشی سرگرمیوں پر منفی اثرات کا جائزہ لیتے ہوئے ایک کروڑ سے زائد افراد کے بیروزگار ہونے کے خدشے کا اظہار کیا ہے۔ اگر لاک ڈاؤن کی مدت بڑھتی ہے اور اسے تین مہینے تک بڑھایا گیا تو یہ ایک کروڑ افراد کی ملازمتوں کو خطروں سے دوچار کر سکتا ہے۔


آئی ایم ایف کورونا سے نمٹنے کے لیے قرضہ دے گا: شاہ محمود قریشی

وزیرِ خارجہ شاہ محمود قریشی نے اپنے ایک بیان میں کہا ہے کہ عالمی مالیاتی فنڈ یعنی آئی ایم ایف نے 76 ترقی پذیر ممالک کو قرضے فراہم کرنے کا فیصلہ کیا ہے۔ یاد رہے کہ حال ہی میں وزیرِ اعظم عمران خان نے کورونا وائرس کے کمزور معیشتوں پراثرات کو مدّنظر رکھتے ہوئے آئی ایم ایف اور اقوامِ متحدہ سے غریب ممالک کے لیے قرضے معاف کرنے کی اپیل کی تھی۔ بی بی سی کی نامہ نگار سحر بلوچ کے مطابق وزارتِ خارجہ سے پریس کانفرنس کرتے ہوئے شاہ محمود قریشی نے کہا کہ آئی ایم ایف نے اس اپیل کی منظوری دے دی ہے، جس کے نتیجے میں ملنے والا قرضہ کورونا وائرس کی وجہ سے ہونے والے معاشی نقصان کے لیے استعمال کیا جائے گا۔  اسی حوالے سے مشیرِ خزانہ عبدالحفیظ شیخ نے آئی ایم ایف کے اقدام پر بیان دینے سے پہلے وزیرِ اعظم عمران خان سے ملاقات کی۔  وزیرِ اعظم کے دفتر سے جاری ہونے والے بیان کے مطابق عبدالحفیظ شیخ نے وزیرِ اعظم کو بتایا کہ آئی ایم ایف کے تیار کردہ پلان کے مطابق، پاکستان کو ایک عشاریہ چار ارب کی اضافی رقم کورونا وائرس کے معاشی اثرات سے نمٹنے کے لیے دی جائے گی۔ انھوں نے کہا کہ وزیر اعظم عمران خان نے ترقی پذیر ممالک کے واجب الادا قرضوں کی ری سٹرکچرنگ کی تجویز دی تاکہ یہ ممالک اپنے محدود وسائل کو بروئے کار لاتے ہوئے اس وبائی چیلنج کا مقابلہ کر سکیں۔  انھوں نے کہا کہ جی 20 فورم اور عالمی بینک کی طرف سے واجب الادا قرضوں میں سہولت کی فراہمی کے معاملے کو زیر غور لانا قابلِ تحسین ہے۔ انھوں نے کہا کہ ہمارے پاس باہر سے آنے والے مسافروں کو ٹیسٹ کرنے اور قرنطینہ کرنے کی سہولت موجود نہ تھی ’لہٰذا ہم نے اس حوالے سے ایس او پیز مرتب کیے، اور اپنی استعداد کار میں اضافہ کیا۔‘ چین کے حالیہ دورے کے بارے میں بات کرتے ہوئے شاہ محمود قریشی نے کہا کہ 'دورہِ چین، چین کی حکومت اور عوام کے ساتھ اظہار یکجہتی کے لیے کیا کیونکہ ہم آئرن برادر ہیں۔' 15 اپریل کو 254 پاکستانی جدّہ سے لاہور واپس آئے تھے۔ وزارتِ خارجہ کے مطابق عمرہ کرنے والے تقریباً 474 پاکستانی بین الاقوامی پروازوں کی منسوخی کے باعث سعودی عرب میں پھنس گئے تھے جو اب پاکستان پہنچ چکے ہیں۔ شاہ محمود قریشی نے کہا کہ سعودی عرب سے ایک اور پرواز جمعرات کے روز ملتان پہنچے گی۔  انھوں نے کہا کہ عالمی رہنماؤں نے بھی صدر ٹرمپ سے اس فیصلے پر نظر ثانی کی اپیل کی ہے تاکہ ڈبلیو ایچ او کو اپنے فرائض سرانجام دینے میں مشکلات پیش نہ آئیں۔ چین کے حالیہ دورے کے بارے میں بات کرتے ہوئے شاہ محمود قریشی نے کہا کہ ’دورہِ چین، چین کی حکومت اور عوام کے ساتھ اظہار یکجہتی کے لیے کیا کیونکہ ہم آئرن برادر ہیں۔‘


Summary: آئی ایم ایف کی چیف اکانومسٹ گیتا گوپی ناتھ نے کہا ہے کہ اس بحران سے اگلے دو برسوں میں مجموعی عالمی پیداوار میں نو کھرب ڈالر کی کمی آ سکتی ہے۔

'دنیا کو سنہ 1930 کی دہائی کے بعد بدترین مندی کا سامنا'

بین الاقوامی مالیاتی فنڈ (آئی ایم ایف) کا کہنا ہے کہ عالمی معیشت رواں سال تین فیصد تک سکڑے گی کیونکہ کئی دہائیوں میں پہلی بار دنیا بھر کے ممالک کی معیشت تیزی سے سکڑ رہی ہے۔ آئی ایم ایف نے اس عالمی مندی کو سنہ 1930 کی دہائی میں آنے والے ’گریٹ ڈپریشن‘ کے بعد نے والا بدترین بحران قرار دیا ہے۔ آئی ایم ایف کی چیف اکانومسٹ گیتا گوپی ناتھ نے کہا کہ اس بحران سے اگلے دو برسوں میں مجموعی عالمی پیداوار میں نو کھرب ڈالر کی کمی آ سکتی ہے۔ اگرچہ آئی ایم ایف کی تازہ ترین رپورٹ عالمی معاشی آؤٹ لک نے برطانیہ، جرمنی، جاپان اور امریکہ جیسے ممالک میں اس وبا کے خلاف 'تیز اور بڑے پیمانے پر' ردعمل کی تعریف کی ہے لیکن رپورٹ میں کہا گیا ہے کہ کوئی بھی ملک اس بحران سے نہیں بچ سکے گا۔ آئی ایم ایف کی چیف اکانومسٹ گیتا گوپی ناتھ نے کہا کہ اس بحران سے اگلے دو برسوں میں مجموعی عالمی پیداوار میں نو کھرب ڈالر کی کمی آ سکتی ہے۔ گیتا گوپی ناتھ نے کہا کہ آج کے اس 'گریٹ لاک ڈاؤن' نے ان پالیسی سازوں کے سامنے ایک 'ہیبت ناک سچائی' پیش کی ہے جنھیں اس 'صدمے کی شدت اور دورانیے کے متعلق شدید غیر یقینی صورت حال' کا سامنا ہے۔  گیتن گوپی ناتھ نے کہا کہ ’سنہ 2021 میں جزوی طور پر بحالی کا اندازہ ہے لیکن مجموعی پیداوار سابقہ رجحانات سے نیچے ہی رہے گی اور اس کے پھر سے سنبھلنے کے متعلق بہت حد تک غیر یقینی کی کیفیت برقرار رہے گی۔ گیتا گوپی ناتھ نے کہا کہ گریٹ ڈپریشن کے بعد پہلی بار ایسی صورت حال دیکھی جا رہی ہے جہاں ترقی یافتہ اور ترقی پذیر دونوں قسم کی معیشتوں کا کساد بازاری کی لپیٹ میں آنے کا خدشہ ہے۔ آئی ایم ایف نے متنبہ کیا ہے کہ جدید ترین معیشتوں میں وبا سے پہلے جو ترقی کی بلند ترین رفتار تھی، وہ سنہ 2022 سے پہلے اس پر واپس نہیں جا سکیں گی۔ یہ توقع ظاہر کی جارہی ہے کہ رواں سال امریکی معیشت کی ترقی میں 5.9 فیصد کی کمی ہوگی جو کہ سنہ 1946 کے بعد سے اب تک کی سب سے بڑی سالانہ گراوٹ ہے۔ اس کے علاوہ رواں سال امریکہ میں بے روزگاری کی شرح 10.4 فیصد ہوجائے گی۔ ادارے نے کہا ہے کہ اگر وبائی مرض پر قابو پانے میں زیادہ وقت لگتا ہے اور سنہ 2021 میں اس کی دوسری لہر آتی ہے تو اس سے عالمی جی ڈی پی میں مزید آٹھ فیصد پوائنٹس کی کمی ہو گی۔ اگرچہ طویل مدت تک رہنے والے لاک ڈاؤن سے معاشی سرگرمیوں میں رکاوٹ آئے گی تاہم آئی ایم ایف کا کہنا ہے اس کے لیے قرنطینہ اور سماجی دوری برقرار رکھنا اہیمت کا حامل ہے۔


Summary: اتوار کو طے پانے والا یہ معاہدہ تاریخ میں تیل کی پیداوار کم کرنے کا سب سے بڑا معاہدہ ہے۔ اگرچہ اوپیک نے اب تک اس معاہدے کا اعلان نہیں کیا ہے مگر انفرادی طور پر رکن ممالک نے اس کی تصدیق کر دی ہے۔

عالمی سطح پر تیل کی پیداوار کم کرنے کا ’سب سے بڑا معاہدہ‘

اتوار کے روز ویڈیو کانفرنس کے ذریغے کیا گیا یہ معاہدہ تاریخ میں تیل کی پیداوار کم کرنے کا سب سے بڑا معاہدہ ہے عالمی سطح پر کورونا وائرس کی وبا کی وجہ سے تیل کی مانگ میں کمی کے پیشِ نظر تیل کی پیداوار 10 فیصد کم کرنے پر اوپیک ممالک اور ان کے اتحادیوں میں  اتفاق ہو گیا ہے۔  اتوار کے روز ویڈیو کانفرنس کے ذریعے طے پانے والا یہ معاہدہ تاریخ میں تیل کی پیداوار کم کرنے کا سب سے بڑا معاہدہ ہے۔  اس معاہدے میں اوپیک ممالک کے ساتھ ساتھ دیگر اتحادی ممالک جیسے کہ روس نے نو اپریل کو اس معاہدے کے حوالے سے تقصیلات کا اعلان کیا تھا تاہم میکسیکو نے اس پر رضامندی ظاہر نہیں کی تھی۔  اگرچہ اوپیک نے اب تک اس معاہدے کا اعلان نہیں کیا ہے مگر انفرادی طور پر رکن ممالک نے اس کی تصدیق کر دی ہے۔ اب تک جس بات کی حتمی تصدیق ہوئی ہے وہ یہ ہے کہ اوپیک ممالک اور اتحادی 9.7 ملین بیرل یومیہ تک کی کمی کی جائے گی۔   تحقیقی کمپنی مارنگ سٹار کی ڈائریکٹر آئل ریسرچ سینڈی فیئلڈن نے بی بی سی سے بات کرتے ہوئے کہا کہ ’یہ ایک نایاب معاہدہ ہے کیونکہ نہ صرف اوپیک ممالک بلکہ ان کے اتحادیوں اور دنیا میں تیل پیدا کرنے والے سب سے بڑے ملک امریکہ سمیت جی 20 کے بھی کچھ ممالک نے اس معاہدے کی حمایت کرنے کا اعلان کیا ہے۔‘  اتوار کو صدر ٹرمپ اور کویت کے وزیرِ تونائی ڈاکٹر خالد علی محمد الفدھل نے اس خبر کو ٹوئیٹ کیا جبکہ سعودی عرب میں وزیرِ تونائی اور روس کے ریاستی خبر رساں ادارے تاس، سب نے اتوار کے روز اس معاہدے کی تصدیق کی۔ اس سے قبل مارچ میں تیل کی قیمتیں اپنی 18 سالہ کم ترین سطح پر پہنچ گئی تھیں کیونکہ اوپیک ممالک کے اتحادی ممالک کے درمیان رسد کم کرنے پر اتفاق نہیں ہو سکا تھا۔  اس حوالے سے مدآکرات اس وقت پیچیدہ ہوگئیں جب روس اور سعودی عرب کے درمیان اس حوالے سے کشیدگی ہوئی تاہم 2 اپریل کو صدر ٹرمپ کی ٹوئیٹ کہ انھیں دونوں ممالک کی کشیدگی ختم ہونے کی توقع ہے، اس کے بعد تیل کی قیمت میں تیزی سے اضافہ دیکھا گیا تھا۔ ابتدائی تفصیلات کے مطابق جمعرات کو اوپیک ممالک کے اتحادیوں نے 10 ملین بیرل پومیہ کی کمی کا اعلان کیا ہے جس کا اطلاق یکم مئی سے ہوگا۔ یہ عالمی رسد کا تقریباً دس فیصد بنتا ہے۔ اس کے علاوہ اوپیک سے باہر کے ممالک جیسے کہ امریکہ، کینیڈا، برازیل، اور ناروے بھی ملک کر پانچ ملین بیرل فی روز کمی پیدا کریں گے۔ جولائی اور دسمبر کے درمیان رسد کی اس کمی میں نرمی لا کر اسے 15 سے 8 ملین بیرل یومیہ لے جایا جائے گا اور جنوری 2021 اور اپریل 2022 تک اس کمی کو چھ ملین بیرل تک لے جایا جائے گا۔


انڈیا کی مشہور اور مہنگی ’دارجلنگ‘ چائے کو کورونا سے کیا خطرہ ہے؟

انڈیا کی مرکزی حکومت نے کم مزدوروں کے ساتھ چائے کے باغات میں کام کرنے کی اجازت دی تھی جبکہ چائے کے باغات مالکان کی درخواست پر ریاستی حکومت نے محض 15 فیصد مزدوروں کے ساتھ باغات کو کھولنے کی اجازت دی ہے۔ مرکزی حکومت نے ان باغات میں 50 فیصد ملازمین کے ساتھ کام شروع کرنے کی اجازت دی ہے۔ لیکن ریاستی حکومت نے پہلے بھی اس کی اجازت دینے سے انکار کر دیا تھا۔ اس کے علاوہ مزدوروں میں بھی کرونا وائرس کی زد میں آنے کا خوف ہے۔ جمعرات کے روز چائے کی صنعت کے نمائندوں سے ملاقات کے بعد مغربی بنگال کی وزیر اعلی ممتا بنرجی نے مشروط اجازت دی ہے۔ مغربی بنگال کی وزیر اعلیٰ ممتا بنرجی نے کہا: 'چائے کے پودے لگانے والوں کا کہنا ہے کہ اگر سبز پتوں کا انتخاب نہیں کیا گیا تو وہ کچھ ہی دنوں میں بیکار ہوجائیں گے۔ لہذا حکومت نے 15 فیصد کارکنوں کے ساتھ باغات میں کام کرنے کی اجازت دی ہے۔ لیکن وہاں تمام طرح کے حفاظتی اقدامات کو اپنانا ہو گا۔' پہاڑی خطے میں چائے کے باغات کی تنظیم دارجیلنگ ٹی ایسوسی ایشن (ڈی ٹی اے) کے صدر بنود موہن نے کہا؛ 'ہم ریاستی حکومت کی ہدایت پر عمل کریں گے۔ مزدوروں اور ان کی حفاظت ہماری پہلی ترجیح ہے۔'  دارجلنگ کے پہاڑی علاقے کے 87 باغات میں ہر سال تقریباً 80 لاکھ کلو چائے تیار ہوتی ہے۔ اس کی پیداوار کا ایک چوتھائی حصہ پہلی بارش کے دوران ہوتا ہے۔ اس کے بعد دوسرے فلش میں کل پیداوار کا 15 فیصد حصہ ہوتا ہے۔ ملک میں چائے کی مجموعی پیداوار میں دارجلنگ چائے کا حصہ بھلے ہی بہت کم ہو سکتا ہے لیکن پوری دنیا میں اس چائے کی بہت قدر و منزلت اور بہت زیادہ مانگ ہے۔ یوروپی یونین نے اسے سنہ 2011 جی آئی درجہ دیا تھا۔ پیداوار کم ہو جانے کی وجہ سے باغات کے مالکوں کے سامنے مزدوروں کو نقد اجرت دینے کا شدید بحران پیدا ہو گیا ہے۔ ڈی ٹی اے نے حکومت سے اس معاملے میں تعاون کرنے کی درخواست کی ہے۔ اس سے قبل چائے کے پودے لگانے والوں کے اہم ادارے پلانٹس ایسوسی ایشنز کی مشاورتی کمیٹی (سی سی پی اے) نے مرکزی حکومت سے صنعت کو اس بحران سے نکالنے کے لیے مالی پیکیج فراہم کرنے کا مطالبہ کیا ہے۔ سی سی پی اے کا کہنا ہے کہ چائے کی صنعت دیگر صنعتوں سے اس لحاظ سے مختلف ہے کہ کل لاگت کا 60 سے 65 فیصد مزدوروں کی ادائیگی پر خرچ ہوتا ہے۔ لیکن لاک ڈاؤن کے دوران محصولات میں جمود کی وجہ سے چائے کے باغات کی انتظامیہ مزدوروں کو تنخواہ نہیں دے پا رہی ہے۔ ایک ماہ کے لاک ڈاؤن کے دوران کام کیے بغیر مزدوروں کی ادائیگی سے کل لاگت میں چھ فیصد اضافہ ہو گا۔ اس کے علاوہ فروخت میں بھی پندرہ فیصد کمی ہو گی۔


کیا قرضہ بھی صنف دیکھ کر دیا جاتا ہے؟

معاشرے کا یہ خیال غلط ہے کہ کمپیوٹر غیرجانبدار مشین ہے جو امتیازی سلوک نہیں کرتا کیونکہ وہ انسانوں کی طرح سوچ نہیں سکتا جبکہ حقیقت یہ ہے کہ یہ مشینیں جو تاریخی اعداد و شمار پراسیس کرتی ہیں اور شاید وہ پروگرامرز جو انھیں بناتے ہیں اور ان میں اعداد وشمار ڈالتے ہیں وہ خود ہی متعصب ہوتے ہیں اور اکثر غیر ارادی طور پر جانبدار ہوتے ہیں۔  ایپل کارڈ کے معاملے میں ہم نہیں جانتے کہ الگوریتھم کس طرح اپنے فیصلے کرتا ہے یا کون سا ڈیٹا استعمال کرتا ہے لیکن اس میں وہ تاریخی اعداد و شمار شامل ہوسکتے ہیں جس میں مختلف قسم کے افراد کو خطرہ سمجھا گیا ہے یا پھر جنھوں نے روایتی طور پر قرض کے لیے درخواستیں دی ہیں۔ ایپل کارڈ کے منتظم ادارے گولڈمین سیکس کا کہنا ہے کہ وہ درخواست گزار سے نہ ہی ان کی جنس، نسل یا عمر پوچھتے ہیں کیونکہ ایسا کرنا غیر قانونی ہو گا لہٰذا فیصلے اس بنیاد پر نہیں ہوتے کہ درخواست دینے والا مرد ہے یا عورت۔ مثال کے طور پر کسی الگوریتھم کو کسی کی جنس کا علم نہیں لیکن وہ یہ جان سکتا ہے کہ آپ پرائمری سکول کے استاد ہیں اور تاریخی اعتبار سے پرائمری سکولوں میں خواتین اساتذہ زيادہ ہوتی ہیں۔ تاریخی اعداد و شمار متنازع طور پر زیادہ تر جرم اور انصاف کے معاملے میں اس زمانے سے حاصل کیے جا سکتے جب پولیس یا جج کے فیصلے کسی شخص کی نسل سے متاثر ہوا کرتے تھے۔ ایسے ڈیٹا کو پراسیس کرنا ان کے لیے اور خراب ہوتا ہے جسے انھوں نے پہلے نہ دیکھا ہو۔ اگر کوئی سفید فام نہیں ہے اور اس کا لہجہ زیادہ علاقائی ہے تو خود کار طریقے سے چہرے یا آواز کو پہچاننے والے سافٹ ویئر کے ذریعہ اسے بہت اچھی طرح سے پہچانا نہیں جا سکتا ہے کیونکہ اس میں جو ڈیٹا ڈالا گیا ہے اور جن پر ان کی تربیت کی گئی ہے وہ زیادہ تر ایسے سفید فام لوگوں کے ہیں جن کی بولیوں میں علاقائی لہجے کا شائبہ نہیں ہے اور بہت سے کال سینٹر اس قسم کے سافٹ ویئر کا استعمال کرتے ہیں۔ دوسرا آپشن الگوریتھم کی شفافیت ہے جس میں ایک صارف کو یہ بتایا جائے کہ اگر کوئی فیصلہ کیا گیا ہے تو کیوں کیا گیا ہے اور ان کے اعداد و شمار کے کون سے عناصر سب سے زیادہ اہم ہیں۔ تاہم ایسی معلومات کو متعین کرنے کے بہترین طریقہ پر اب تک کوئی رضامندی نہیں ہے۔ ’ایک بیمہ کرنے والا مخصوص ملازمت پیشہ گروپ کے لیے گروپ ہیلتھ انشورنس فرداً فرداً  کے بجائے ان کو پیش کرسکتا ہے جن کے وہ ملازم ہیں۔ پھر ایسے میں انشورنس میں آنے والے افراد کو انفرادی پرچے پُر کرنے کی ضرورت نہیں ہے کیونکہ انشورنس کرنے والی کمپنی مجموعی طور پر اپنے رسک کا اندازہ کرتی ہے‘۔


Summary: خیراتی ادارے آکسفیم نے خبردار کیا ہے کہ کورونا وائرس سے پیدا ہونے والے معاشی اثرات عالمی غربت میں نصف ارب تک کا اضافہ کر سکتے ہیں۔

’معاشی نقصان سے غربت میں تقریباً نصف ارب افراد کے اضافے کا خدشہ‘

خیراتی ادارے آکسفیم نے خبردار کیا ہے کہ کورونا وائرس سے پیدا ہونے والے معاشی اثرات عالمی غربت میں تقریباً نصف ارب تک کا اضافہ کر سکتے ہیں۔ آسٹریلین نیشنل یونیورسٹی اور کنگز کالج لندن کی تحقیق کا حوالہ دیتے ہوئے آکسفیم نے کہا کہ یہ 30 سال میں پہلی مرتبہ ہوگا جب عالمی سطح پر غربت میں اضافہ ہوگا۔  رپورٹ کے مطابق اس وائرس سے پیدا ہونے والے حالات کے سبب معاشی بحران طبی بحران سے کہیں زیادہ شدید ہوگا اور عالمی سطح پر غربت میں بڑا اضافہ ہوگا۔ یہ رپورٹ عالمی بینک، عالمی مالیاتی فنڈ اور جی 20 کے وزرائے خزانہ کے اجلاس سے ٹھیک پہلے آئی ہے۔   رپورٹ کے مطابق اس وائرس کے اثرات اقوامِ متحدہ کے پائیدار ترقی سے متعلق ادارے کے 2030 تک غربت ختم کرنے کے ہدف کے لیے ایک بڑا چیلنج ہوگا۔ کِنگز کالج کے پروفیسر اینڈی سمر کا کہنا ہے کہ یہ رپورٹ ترقی پذیر ممالک میں سماجی تحفظ کے دائرے کو جلد از جلد بڑھانے کی سمت اشارہ کرتی ہے اور یہ بھی کہ اس حوالے سے بین الاقوامی برادری کیا مدد کر سکتی ہے۔ برطانیہ میں آکسفیم کے چیف ایگزیکیٹیو ڈینی سرسکندر جاہ کا کہنا ہے کہ غریب ممالک کے کروڑوں مزدور پہلے ہی جدوجہد کر رہے ہیں، جن کے لیے بیماری کے دوران اجرت یا سرکاری امداد کا کوئی تصور ہی نہیں ہے۔ اگلے ہفتے عالمی بینک اور جی 20 ممالک کی تنظیم کا اجلاس عالمی رہنماؤں کے لیے ایک موقع ہوگا، جس میں وہ کمزور یا غیر محفوظ لوگوں کے لیے کسی اقتصادی پیکیج پر اتفاق کر سکیں گے۔ اس سے قبل سو سے زیادہ عالمی تنظیموں نے ترقی پذیر ممالک کے قرضوں کی ادائیگی اس سال معاف کرنے کی اپیل کی تھی۔ جس سے یہ ملک یہ رقم اپنی معیشت کو سنبھالنے میں لگا سکیں گے۔


کورونا سے پاکستان میں ایک کروڑ افراد کے بیروزگار ہونے کا خدشہ

کراچی میں ایک بڑے ٹیکسٹائل گروپ کی جانب سے جاری کردہ نوٹس کے مطابق کورونا وائرس کی وجہ سے فیکٹری بند ہونے کے باعث تمام ملازمین کو بغیر تنخواہ کے چھٹی دی جا رہی ہے۔  کورونا وائرس کی وجہ سے پیدا ہونے والی صورتحال نے فیکٹریوں کی بندش کی وجہ سے برآمدی آرڈرز کی تکمیل میں رکاوٹیں پیدا کر دی ہیں تو اس کے ساتھ ملک میں بیرون سرمایہ کاری کی آمد بھی رک چکی ہے۔ سوائے روزمرہ اور سبزی و فروٹ کی دکانوں کے ہر کاروبار بند کر دیا گیا ہے۔  ان حالات کی وجہ سے حکومتی ادارے بھی لاکھوں افراد کے بیروزگار ہونے کے خدشات کا اظہار کر رہے ہیں۔  پاکستان میں منصوبہ بندی کی وزارت کے ذیلی ادارے پاکستان انسٹیٹیوٹ آف ڈویلپمنٹ اکنامکس نے کورونا وائرس کی وجہ سے معاشی سرگرمیوں پر منفی اثرات کا جائزہ لیتے ہوئے ایک کروڑ سے زائد افراد کے بیروزگار ہونے کے خدشے کا اظہار کیا ہے۔ کورونا وائرس کی وجہ سے پیدا ہونے والے معاشی بحران سے لاکھوں افراد کے بیروزگار ہونے کے خدشات کے بارے میں بات کرتے ہوئے پاکستان کے سابق وزیر خزانہ اور ماہر معیشت ڈاکٹر حفیظ پاشا کا کہنا ہے کہ موجودہ صورتحال کی وجہ سے ملک میں ایک خوفناک معاشی منظر نامہ جنم لے رہا ہے۔  معاشی امور کے ماہر خرم شہزاد کی کورونا وائرس کے پیدا کردہ معاشی بحران پر تجزیاتی رپورٹ نشاندھی کرتی ہے کہ لاک ڈاؤن کے طویل ہونے سے معاشی سرگرمی کے نہ ہونے یا کم ہونے سے ایک کروڑ سے زائد افراد کی ملازمتیں خطرے میں پڑ سکتی ہیں۔  خرم شہزاد کے مطابق ایک کروڑ سے زائد افراد کے ملازمتوں سے ہاتھ دھونے کی صورت میں وہ ایک ارب ڈالر کی آمدنی سے ماہانہ محروم ہو جائیں گے۔ خرم شہزاد کا کہنا ہے یہ تخمینہ تنخواہ کی کم سے کم سطح پر رکھا گیا ہے۔ کورونا وائرس کی وجہ سے پیدا ہونے والی خراب معاشی صورتحال اور اس کے نتیجے میں بیروزگار ہونے والے افراد کے لیے مرکزی حکومت کی جانب سے ریلیف پیکج کا اعلان کیا گیا ہے جس کے تحت ملک میں ایک کروڑ سے زائد غریب خاندانوں کو نقد رقم کی صورت میں امداد دی جائے گی جو چار مہینے کے لیے بارہ ہزار روپے پر مشتمل ہو گی۔  یہ سب افراد  کورونا وائرس کے پھیلاؤ کو روکنے کے لیے لاک ڈاؤن کے نتیجے میں معاشی سرگرمیوں کے رک جانے کی وجہ سے شدید متاثر ہوئے ہیں۔  پاکستانی معیشت کے تازہ ترین جائزوں میں ایشیائی ترقیاتی بینک، عالمی بینک اور موڈیز نے ملکی معیشت کے کورونا وائرس کے جھٹکوں سے مزید خراب ہونے کی پیشنگوئی کی ہے۔ وفاقی حکومت نے  تعمیراتی شعبے کے لیے ’مراعاتی پیکج‘ اور چودہ اپریل سے اسے کھولنے کا اقدام معیشت کی خراب صورتحال کو بہتر بنانے کے لیے اٹھای ہے تاکہ کورونا وائرس کی وجہ سے بیروزگاری کی بلند شرح پر قابو پایا جا سکے۔


Summary: کورونا وائرس میں اضافے کے خدشہ کے باعث عمران خان نے مزدور اور غریب طبقے کے لیے ریلیف پیکج کا اعلان کیا ہے جس کے تحت انھیں تین ہزار روپے ماہانہ ملے گا لیکن کیا یہ ان کی ضروریات کے لیے کافی ہوگا؟

’وزیر اعظم کی جانب سے امداد کے اعلان پر شکر گزار ہیں لیکن تین ہزار روپے میں کیسے گزارا ہوگا؟‘

پاکستان کے وزیر اعظم عمران خان نے ایسے مزدور اور غریب طبقے کے لیے ایک ریلیف پیکج کا اعلان کیا ہے۔ واضح رہے کہ وزیر اعظم عمران خان مکمل لاک ڈاؤن کی مخالفت کرتے رہے ہیں اور اس کی وجہ وہ مزدور پیشہ طبقے کی مشکلات میں اضافے کا خطرہ بتاتے رہے ہیں۔  حالیہ ہفتے سرکاری ٹی وی پر اپنے خطاب میں وزیر اعظم نے کہا کہ یہ پاکستان کی تاریخ کا سب سے بڑا ریلیف پیکج ہے۔  اس پیکج سے ملک کے دس ملین افراد مستفید ہوں گے۔ مزدور افراد کو فی خاندان چار ماہ کے لیے بارہ ہزار کی رقم یکمشت ادا کی جائے گی۔ یعنی ایک ماہ کے لیے صرف تین ہزار روپے۔  اسلام آباد کے اسسٹنٹ کمشنر گوہر وزیر نے بی بی سی سے بات کرتے ہوئے اعتراف کیا کہ یہ رقم کم ہے مگر وہ یہ بھی کہتے ہیں کہ موجودہ مشکل حالات اور کورونا جیسی وبا کے دوران یہ کوشش قابلِ ستائش بھی ہے۔  ’کچھ نہ ہونے سے کچھ مدد ہو جانا بہتر ہے۔ ہم ایک مشکل وقت سے گزر رہے ہیں۔ جو ہمارے وسائل ہیں اور جو وبا ہے اس میں بھی میرے خیال میں یہ ہماری پہلی حکومت ہے جو انسانی ہمدردی کی بنیاد پر اس غریب طبقے تک پہنچ رہی ہے۔ ہمارا احساس اور کفالت پروگرام اور راشن پیکجز اس رقم کے ساتھ ساتھ جاری ہیں۔ اور امید ہے کہ لاک ڈاؤن جاری رہنے کی صورت میں امداد میں اضافہ بھی ہوگا۔‘ ’بس اللہ کا ہی آسرا ہے، کام تو نہیں ہے۔ ہم وزیر اعظم کے شکرگزار ہیں کہ اس مدد کا اعلان کیا، لیکن تین ہزار روپے میں کیسے گزارا ہوگا؟ کھانا چھوڑ بھی دیں تو غریب ترین مزدور بھی صبح ناشتہ اور دن میں ایک بار چائے کی پیالی پیتا ہے، سو، ڈیڑھ سو روپے تو یہیں پورے ہو جائیں گے۔ پھر تین ہزار میں ایک مہینہ کوئی خاندان کیسے گزارے گا؟ یہ رقم بہت کم ہے۔‘ تاہم گوہر وزیر نے بی بی سی کو بتایا کہ حکومت کی جانب سے غریب افراد کے لیے پہلے سے جاری احساس اور کفالت پروگرام میں رجسٹر شدہ افراد کے ساتھ ساتھ اب پینتیس لاکھ ان مزدوروں کی فہرستیں مرتب کی جائیں گی، جس کے بعد نادرا کے ذریعے انہیں رقوم کی منتقلی کا مرحلہ طے کیا جائے گا۔  ’چوکی والوں نے بتایا کہ تھانے جاؤ اور وہاں شناختی کارڈ کی کاپی دے کر آؤ، وہاں گئے تو انھوں نے ایک ڈیرے پر بھیج دیا۔ ڈیرے پر پہنچے تو پتا چلا یہاں صرف مسلم لیگ ن والوں کو ملے گا، واپس پولیس چوکی پر آگیا۔ شناختی کارڈ کی کاپی ابھی تک جیب میں ہے اور یہ نہیں پتا کہ کہاں جمع کرانی ہے۔‘


Summary: معاشی ماہرین کے مطابق آئی ایم ایف کے ساتھ مذاکرات کے ذریعے قرض کی شرائط نرم کروانا پاکستان کے لیے ناگزیر ہے کیونکہ معیشت کو کورونا کی وجہ سے جو نقصان پہنچنے کا خدشہ ہے اس کے بعد آئی ایم ایف کی شرائط پر عمل کرنا ممکن نہیں ہو گا۔

کیا پاکستان آئی ایم ایف سے قرض کی شرائط نرم کروا سکتا ہے؟

پاکستان کے حزب اختلاف کے رہنماؤں شہباز شریف اور بلاول بھٹو زرداری نے وزیراعظم عمران خان سے مطالبہ کیا ہے کہ وہ کورونا وائرس کے ملکی معیشت پر ممکنہ برے اور دور رس اثرات کے پیش نظر بین الاقوامی مالیاتی ادارے کے ساتھ قرض سے جڑی اور اس کی واپسی کی شرائط پر دوبارہ مذاکرات کر کے انھیں نرم کروانے کی کوشش کریں۔  بعض ماہرین کا کہنا ہے کہ آئی ایم ایف کے ساتھ مذاکرات کے ذریعے قرض کی شرائط نرم کروانا نہ صرف ممکن ہے بلکہ پاکستان کے لیے ناگزیر بھی ہے کیونکہ ملکی معیشت کو کورونا کی وجہ سے جو نقصان پہنچنے کا خدشہ ہے اس کے بعد پاکستان کے لیے آئی ایم ایف کی شرائط پر عمل کرنا ممکن نہیں ہو گا۔   آئی ایم ایف نے پاکستان کے لیے چھ ارب ڈالر کا قرضہ تین سے چار فیصد کے درمیان شرح سود کے ساتھ گزشتہ برس جولائی میں منظور کیا تھا۔ یہ قرض قسطوں کی صورت میں تین سال کے عرصے میں پاکستان کو ادا کیا جانا ہے۔ اس قرضے کی مکمل وصولی کے 22 مہینے کے بعد اس کے واپس لوٹانے کا عمل شروع ہو گا۔  ان کے مطابق عام حالات میں تو ایسا ممکن نہیں ہوتا تاہم غیر معمولی حالات میں آئی ایم ایف سے اس سلسلے میں بات چیت کی جا سکتی ہے۔ کورونا وائرس نے ملک میں غیر معمولی حالات پیدا کر دیے ہیں جن کے معیشت پر تباہ کن اثرات مرتب ہو رہے ہیں۔  ماہر معیشت اور سابقہ معاشی مشیر برائے وزرات خزانہ  ڈاکٹر اشفاق حسن خان نے آئی ایم ایف سے توسیعی فنڈ سہولت کے معاہدے کی شرائط پر نظر ثانی کی حمایت کرتے ہوئے کہا کہ یہ شرائط کوئی آسمانی صحیفہ نہیں کہ جس پر دوبارہ مذاکرات نہیں ہو سکتے۔ معاشی ماہرین کے مطابق آئی ایم ایف کے ساتھ مذاکرات کے ذریعے قرض کی شرائط نرم کروانا پاکستان کے لیے ناگزیر ہے کیونکہ معیشت کو کورونا کی وجہ سے جو نقصان پہنچنے کا خدشہ ہے اس کے بعد آئی ایم ایف کی شرائط پر عمل کرنا ممکن نہیں ہو گا ڈاکٹر اشفاق حسن کے مطابق آئی ایم ایف کی شرائط کے تحت پاکستان کو اگلے مالی سال میں موجودہ مالی سال کے ٹیکس ٹارگٹ سے ایک ہزار ارب اضافی محصولات اکٹھے کرنے ہیں۔ ان حالات میں پاکستان موجودہ مالی سال میں 4400 ارب کے محصولات بڑی مشکل سے جمع کر پائے گا تو اگلے مالی سال میں آئی ایم ایف شرائط کے تحت 6300 ارب کی محصولات کا ہدف ایک غیر حقیقی ہدف ہو گا۔ پائیدار ترقی کی پالیسی کے ادارے ایس ڈی پی آئی کے ایگزیکٹو ڈائریکٹر عابد قیوم سلہری کا کہنا ہے ’ملک کورونا وائرس کی پیدا کردہ صورت حال کی وجہ سے کساد بازاری کا شکار ہونے جا رہا ہے اس صورت میں آئی ایم ایف کے ساتھ توسیعی فنڈ سہولت کی شرائط پر پورا اترنا ممکن نہیں۔‘


Summary: پاکستان میں حکومت کی طرف سے یقین دہانی کے باوجود چھوٹی بڑی صنعتوں اور کارخانوں میں کام کرنے والوں کو یا تو نوکریوں سے نکالا جارہا ہے یا غیر معینہ مدت کے لیے بغیر تنخواہ کے گھر بیٹھنے کا کہا جا رہا ہے۔

کورونا: پاکستان میں کیا صنعتی اداروں کے علاوہ مزدوروں کو بچانے کی بھی ضرورت ہے؟

پاکستان میں کورونا وائرس کے پیش نظر لاک ڈاؤن کے باعث ملک کی متعدد صنعتیں اور کارخانے بند ہیں اور یہاں کام کرنے والے افراد کو متعدد معاشی اندیشوں اور خطرات کا سامنا ہے۔ حکومت کی طرف سے یقین دہانی کے باوجود چھوٹی بڑی صنعتوں اور کارخانوں میں کام کرنے والوں کو یا تو نوکریوں سے نکالا جارہا ہے یا غیر معینہ مدت کے لیے بغیر تنخواہ کے گھر بیٹھنے کا کہا جا رہا ہے۔  سندھ اور پنجاب کے مختلف شہروں سے موصول ہونے والی اطلاعات کے مطابق حالیہ دنوں میں متعدد صنعتوں سے وابستہ افراد، کئی مزدوروں اور فیکٹریوں میں کام کرنے والوں کو نکالا گیا ہے۔ ان تمام افراد کو نوکری سے یہ کہہ کر نکالا گیا کہ ملک میں کورونا وائرس کی وبا پھیلنے کے باعث اس وقت صورتحال غیر یقینی ہے۔ اس بارے میں جب ہاشو گروپ کے ترجمان سے بات کی گئی تو اُن کا کہنا تھا کہ ’اس وقت ہمارے تمام ہوٹل بند ہیں۔ ہمارے ساتھ جُڑے کسی بھی ہوٹل میں، چاہے وہ میریئٹ ہو، پرل کانٹیننٹل یا پھر ہوٹل ون، ہم نے اپنے لوگوں کو گھر کسی منطق کی بنیاد پر بھیجا ہے۔ جب ہوٹل بند ہیں تو ہم انھیں کام پر بلا کر کیا کریں؟‘  جب ترجمان سے سندھ حکومت کی طرف سے جاری ہونے والے حالیہ اعلامیہ کی بات کی گئی تو ترجمان نے دعویٰ کیا کہ ’قانون میں لکھا ہے کہ بزنس بند ہونے کی صورت میں آدھی تنخواہ اور مکمل طور پر بند ہونے کی صورت میں بغیر تنخواہ ملازموں کو چھٹی پر بھیجا جاسکتا ہے۔ ہمیں یہ سمجھنے کی ضرورت ہے کہ اس طرح کی صورتحال پہلے کبھی نہیں آئی کہ ہر گھنٹے بعد صورتحال مختلف ہو۔ ہم ہر وقت مانیٹر کررہے ہیں کہ اس سب سے کیسے نمٹا جائے۔‘ سندھ اور پنجاب میں اب بھی گارمینٹ فیکٹری اور مِلیں کھلی ہیں اور وہاں پر کام کرنے والوں کے مطابق اُن کو آنا پڑتا ہے۔ اور پابندی کے باعث گھر بیٹھنے کی صورت میں نوکری سے ہاتھ دھونے پڑتے ہیں۔  ملک میں مزدوروں سے منسلک قوانین یا تو ایک صوبے کی حد تک محدود ہیں یا پھر ان کا اطلاق نہیں ہوتا جس کے نتیجے میں اس وقت ہزاروں کی تعداد میں لوگ بیروزگار ہورہے ہیں اور ان کے پاس اپنی بات کرنے کے لیے کوئی جگہ نہیں ہے۔  پاکستان انسٹیٹیوٹ آف لیبر ایجوکیشن اینڈ ریسرچ (پائلر) کے ایگزیکیٹو ڈائریکٹر کرامت علی نے کہا کہ ’اداروں میں اصلاحات لائے بغیر آپ مزدوروں کے حق اور نوکری کے تحفظ کی بات نہیں کرسکتے، یہ زخم صحیح کیے بغیر پٹی کرنے والی بات ہے۔ 3000 روپے میں کیا ہوسکتا ہے؟ قوانین بحال کریں تاکہ ملازم پیشہ یا مزدور پیشہ افراد خود کو سنبھال سکیں۔‘


Summary: پاکستانی روپے کے مقابلے میں امریکی ڈالر کی قدر میں گزشتہ چند دنوں سے مسلسل اضافہ دیکھنے میں آرہا ہے۔ اس اضافے کے پیچھے ڈالر کا ملک سے مسلسل اخراج بتایا جا رہا ہے۔

کورونا کے باعث ڈالر کی عالمی ذخیرہ اندوزی

پاکستانی روپے کے مقابلے میں امریکی ڈالر کی قدر میں گزشتہ چند دنوں سے مسلسل اضافہ دیکھنے میں آرہا ہے اور جمعرات کی شام تک انٹر بنک میں ایک ڈالر کے مقابلے میں پاکستانی روپیہ ایک سو چھیاسٹھ روپے کی حد تک گر گیا۔  اس اضافے کے پیچھے ڈالر کا ملک سے مسلسل اخراج بتایا جا رہا ہے۔ پاکستان کے سٹیٹ بنک کے جاری کردہ اعداد و شمار کے مطابق مارچ کے مہینے میں ٹریژری بلوں میں کی گئی سرمایہ کاری میں سے 1.6 ارب ڈالر نکل کر بیرون ملک جا چکے ہیں۔ ایک مہینے سے بھی کم عرصے میں اتنی بڑی تعداد میں ڈالر کر حکومتی سیکورٹیز سے اخراج کورونا وائرس کی وبا سے پھیلنے والی غیر یقینی صورتحال ہے جس نے پوری دنیا کی معیشت کو سست روی کا شکار کر دیا ہے اور بین الاقوامی سرمایہ دار غیر یقینی کا شکار ہونے کہ وجہ سے اپنی سرمایہ کاری کو محفوظ بنانے کے لیے متحرک ہیں۔  معاشی امور کے ماہر اسد سعید کا اس بارے میں کہنا ہے کہ دنیا بھر کے سرمایہ کار موجودہ حالات میں امریکی بانڈز کو محفوظ ٹھکانہ سمجھ رہے ہیں۔  ان کا کہنا ہے کہ صرف پاکستانی روپے نے ڈالر کے مقابلے میں قدر نہیں کھوئی بلکہ برطانوی پاؤنڈ، یورو، بھارتی روپیہ بھی ڈالر کے مقابلے میں دباؤ میں ہیں جو ان کے مطابق امریکی حکومت کا کورونا وائرس سے لڑنے کے لیے Stimulus Package ہے جس نے ڈالر کو دوسری کرنسیوں کے مقابلے میں مضبوطی فراہم کی ہے۔ ایکسینچ کمپنیز ایسوسی ایشن آف پاکستان کے سابقہ سیکرٹری جنرل ظفر پراچہ نے ڈالر کی قدر میں اضافے پر تبصرہ کرتے ہوئے کہا کہ غیر ملکی سرمایہ کارروں کے لیے پاکستان میں سرمایہ کاری کے دو ٹھکانے ہیں۔۔ایک حکومتی سیکیورٹیز اور دوسرا سٹاک ایکسچینج۔ سٹاک مارکیٹ میں بد ترین مندی غیر ملکی سرمایہ کاری کے اخراج کی وجہ بنی تر دوسری جانب مختصر مدت پر مشتمل حکومتی ٹریژری بلز سے بھی ڈالروں کا مسلسل اخراج دیکھنے میں آیا ہے۔   ڈالر کی قدر میں اضافے کا رجحان گزشتہ کئی دنوں سے دیکھنے میں آرہا ہے اور کیا یہ اضافہ آنے والے دنوں اور ہفتوں میں بھی دیکھنے میں آئے گا اس بارے میں ماہرین کا کہنا ہے کہ ڈالر کہ قدر میں اضافے کا رجحان شارٹ ٹرم ثابت ہو سکتا ہے۔ ماہرین کے مطابق سٹیٹ بنک آف پاکستان شاید ابھی فری مارکیٹ کے رجحان کا جائزہ لے رہا ہے اور ابھی اس میں کوئی مداخلت نہیں کی۔  صائم علی کا کہنا ہے کہ ڈالر کے مقابلے میں پاکستانی روپے نے پچھلے ایک سال میں کافی قدر کھوئی ہے۔ ڈالر کی قیمت میں موجودہ اضافہ ان کی نظر میں بھی قلیل مدتی ثابت ہو سکتا ہے جو گھبراہٹ میں نکالی جانے والی اس سرمایہ کاری کے بعد رک جائے گا۔


Summary: کرنسی نوٹوں کو گننے سے کون بچ سکتا ہے۔ امیر ہوں یا غریب روزمرہ زندگی میں ان کو چھونا پڑ ہی جاتا ہے۔ تاہم نوٹ کو چھونا یا گننا کیا جراثیم کی منتقلی کا بھی سبب بن سکتا ہے؟

کورونا وائرس: کرنسی نوٹ کیسے جراثیم پھیلا سکتے ہیں؟

کون ہے جسے رو مرہ زندگی میں نوٹ نہیں گننا پڑتے۔ امیر و غریب ہو یا بزرگ، نوجوان یا بچے سب روز مرہ زندگی میں نوٹوں کو چھوتے ہیں۔ تاہم کورونا وائرس سے پھیلنے والی وبا کے باعث نوٹوں کو سونگھنے یا انہیں گننے کے کام سے اس وبا سے متاثر ہونے کا خدشہ بڑھ گیا ہے۔  اس خطرے کو کم کرنے کے لیے اسٹیٹ بینک آف پاکستان نے بھی بینکوں کو اپنے صارفین کو ایسے کرنسی نوٹ جاری کرنے کی ہدایات دی گئی ہیں جنہیں باقاعدگی سے قرنطینہ میں رکھا گیا ہو ۔ ان کرنسی نوٹوں میں خاص کر وہ نوٹ شامل ہیں جو مختلف ہسپتالوں سے بینکوں میں جمع کرائے جا رہے ہیں۔  کیا کرنسی نوٹوں سے کورونا وائرس پھیل سکتا ہے۔ اس سلسلے میں طبی ماہرین کا کہنا ہے کہ کرنسی نوٹوں کے ذریعے اس کے پھیلنے کے امکانات بالکل موجود ہیں۔  ماہر متعدی امراض اور ایک لیبارٹری کے چیف ایگزیکٹو آفیسر ڈاکٹر فرحان عیسیٰ عبداللہ کرنسی نوٹوں کے ذریعے کورونا وائرس کے پھیلاؤ کے بارے میں  کہتے ہیں کہ یہ وائرس پلاسٹک اور کاغذ پر کچھ دن زندہ رہتا ہے۔ ان کے مطابق کاغذ پر اس وائرس کے زندہ رہنے کا دورانیہ ایک سے دو دن ہو سکتا ہے  اگر اس کاغذ پر سورج کی روشنی براہ راست پڑ رہی ہو ۔  کورونا وائرس کی کرنسی نوٹوں کے ذریعے منتقلی کے بارے میں ڈاکٹر اوٹھو کا کہنا تھا کہ اس کے مکانات موجود ہیں کہ کسی متاثرہ شخص کے استعمال میں رہنے والے نوٹ اس وائرس کو مزید پھیلانے کا سبب بن سکتے ہیں۔ یاد رہے کہ بینکوں کی جانب سے قرنطینہ میں رکھے گئے کرنسی نوٹوں کی کل رقم کے بارے میں اسٹیٹ بینک کو آگاہ کرنا پڑے گا جو اسٹیٹ بنک کی ملکیت ہوں گے اور اس کے بدلے مرکزی بینک نئے نوٹ چھاپ کر بینکوں کو جاری کرے گا۔  بینکر منیر کمال کے مطابق پاکستان میں ٹوٹل منی سپلائی میں سے تیس فیصد کیش ٹرانزیکشن پر مشتمل ہے ۔ ان کیش ٹرانزیکشنز میں کرنسی نوٹ لاتعداد ہاتھوں سے گزرتے ہیں۔  ان کا کہنا تھا کہ پاکستان میں ان لائن بینکنگ کا رجحان بڑھ رہا ہے تاہم ابھی بھی کیش ٹرانزیکشنز میں زیادہ تر کاروباری لین دین ہوتا ہے۔ انہوں نے کہا آج بھی پاکستان میں کریڈٹ کارڈ اور ڈیبٹ کارڈ کا استعمال کیش ٹرانزیکشنز ہے مقابلے میں بہت کم ہے۔  ان ماہرین کا یہ کہنا ہے کہ سٹیٹ بینک آف پاکستان ہے کرنسی نوٹوں کے ذریعے کورونا وائرس کے پھیلاؤ کو روکنے کے اقدامات بینکوں کی برانچوں تک  کار آمد ہو سکتے ہیں۔ نئے کرنسی نوٹ ایک بار  بینک برانچ سے نکل کر کن ہاتھوں میں جاتے ہیں اس پر سٹیٹ بینک کا کوئی کنٹرول نہیں ہو سکتا۔ اس لیے جتنا زیادہ اور جلد ی آن لائن اور ڈیجیٹل بینکنک کے شعبے کو ترقی دی جائے گی  اتنا ہی مستقل میں کرنسی نوٹوں پر انسانی ہاتھوں سے جراثیم کے پھیلنے کی روک تھام کی جا سکتی ہے۔


سٹاک مارکیٹ کو بچانے کے لیے کیا اقدامات کیے جا رہے ہیں؟

ایس ای سی پی کے اعلامیے کے مطابق سٹاک مارکیٹ میں ماہ اپریل کے لیے فیوچر مارکیٹ یعنی مستقبل کے سودوں میں شارٹ سیلنگ کو ’اپ ٹک‘ کے اصول سے منسلک کر دیا گیا ہے۔  سٹاک مارکیٹ کے تجزیہ کاروں کے مطابق سٹاک مارکیٹ میں دو قسم کے سودے ہوتے ہیں۔ ایک سودے ریڈی مارکیٹ میں ہوتے ہیں جس میں آپ کے پاس پیسے ہوں تو آپ وہ پیسے دے کر 500 سے زائد لسٹڈ کمپنیوں کے حصص خرید سکتے ہیں۔  دوسرے سودے فیوچر مارکیٹ میں ہوتے ہیں جنہیں مستقبل کے سودے کہا جاتا ہے۔ مستقبل کے سودے سٹاک مارکیٹ میں صرف 36 کمپنیوں کے حصص میں کرنے کی اجازت ہے۔ مستقبل کے سودے ایک ماہ کی ادائیگی پر کیے جاتے ہیں یعنی مارچ میں مستقبل کے سودوں کی ادائیگی اپریل میں کی جائے گی۔  تاہم مستقبل کے سودوں میں شارٹ سیلنگ یعنی ایک سودے میں کسی کمپنی کے حصص اس کی ڈیلیوری دیے بغیر بیچ دیے جاتے ہیں۔ سٹاک مارکیٹ میں اس قسم کے حصص کی خرید و فروخت میں شامل افراد کو سٹاک مارکیٹ میں سٹے بازوں کے نام سے بھی جانا جاتا ہے۔  سٹاک مارکیٹ کے تجزیہ کاروں اور بروکرز کے مطابق مستقبل کے سودوں میں شارٹ سیلنگ بحرانی حالات میں سٹاک مارکیٹ میں مندی کے رجحان میں اضافے کا ایک بہت بڑا سبب ہے۔  اے کے ڈی سیکیورٹیز میں سٹاک مارکیٹ کے تجزیہ کار فرید عالم نے ایس ای سی پی کی  جانب سے لیے گئے اقدامات کے بارے میں کہا کہ مستقبل کے سودوں میں شارٹ سیلنگ میں ’اپ ٹک‘ کے اصول کا مطلب ہے کہ اگر کوئی شخص کسی کمپنی کے حصص کو ایک خاص قیمت میں خریدتا ہے تو مستقبل کے سودے میں وہ اسے اس سے اوپر کی قیمت میں بیچنے کا پابند ہوگا۔ فرید عالم کے مطابق دنیا کی اکثر سٹاک مارکیٹ میں شارٹ سیلنگ پر پابندی لگ رہی ہے تاہم پاکستان میں ایسی کوئی پابندی ابھی زیر غور نہیں ہے، تاہم اس نوع کی حصص کی خرید و فروخت جس میں اکثر اوقات سٹے باز شامل ہوتے ہیں کو ایس ای سی پی کچھ ضابطوں میں لا کر اس رجحان کی حوصلہ شکنی کرنا چاہتا ہے جس کے ذریعے ایک بحرانی کیفیت میں سٹاک مارکیٹ کو مزید غیر یقینی صورتحال سے دوچار کر دیا جاتا ہے۔  ڈریسن سیکیورٹیز کے چیف ایگزیکٹو دل آویز احمد کے مطابق مندی کے رجحان میں جینوئن سرمایہ کار شارٹ سیلنگ میں اپنے حصص بیچ نہیں پاتا یا اگر بیچے بھی تو خسارے میں بیچنے پر مجبور ہوتا ہے کیونکہ حصص کے نرخ گرنے کا نفسیاتی داؤ کھیل کر سٹے باز اس سے فائدہ اٹھاتے ہیں۔  ایس ای سی پی کی جانب سے نئے سرمایہ کاروں کو سہولت دینے کے لیے اپنے قواعد و ضوابط میں ایک اہم تبدیلی کی گئی ہے۔ سٹاک مارکیٹ میں نئے سرمایہ کاروں کا اکاؤنٹ کھولنے کے لیے Know Your Customer یعنی ’اپنے صارف کو پہچانیں‘ نامی قانون نافذ ہے۔


Summary: کورونا وائرس کے ڈر سے پیدا ہونے والی غیر یقینی صورتِحال سے سب سے بڑا دھچکا حکومت کی اس معاشی پالیسی کو لگا جس کے ذریعے حکومت نے ملک میں ’ہاٹ منی‘ کو فروغ دینے کی کامیاب کوشش کی تھی۔

پاکستان کا ’ہاٹ منی‘ کا تجربہ کیوں ٹھنڈا پڑ گیا

کورونا وائرس نے جہاں دنیا بھر میں لوگوں کی زندگیوں کو خطرے سے دو چار کر دیا ہے وہیں کئی ملکوں کی معیشت اور معاشی پالیسیاں بھی ان منفی اثرات کا تیزی سے شکار ہو رہی ہیں۔ پاکستان بھی ان ملکوں میں شامل ہے جہاں سٹاک مارکیٹس، کرنسی کی قدر اور بیرونی سرمایہ کاری کو شدید دھچکا لگا ہے۔ شاید اسی لیے بیرون ملک سے آنے والی سرمایہ کاری میں اچانک کمی کے بعد شرح سود میں کچھ کمی کی گئی ہے۔ تاہم سب سے بڑا دھچکا حکومت کی اس معاشی پالیسی کو لگا جس کے ذریعے حکومت نے ملک میں ’ہاٹ منی‘ کو فروغ دینے کی کامیاب کوشش کی تھی۔  عام اصطلاح میں اس سرمایہ کاری کو ’ہاٹ منی‘ کے نام سے جانا جاتا ہے جو قلیل مدت کے لیے حکومتی بانڈز میں انویسٹ کی جاتی ہے۔  سید عاطف ظفر کے مطابق دنیا بھر میں کورونا وائرس کی وجہ سے کساد بازاری ہے۔ ان حالات میں سرمایہ کار کہیں پر سرمایہ کاری میں رسک لینے کے بجائے اپنے سرمائے کو محفوظ بنانے کے لیے کوشاں ہیں۔ حکومتی بانڈز سے بیرونی سرمایہ کاری کا اخراج اسی گھبراہٹ کا نتیجہ ہے۔ انہوں نے بتایا کہ بیرونی سرمایہ کاری کا اخراج صرف بانڈز سے ہی نہیں ہوا بلکہ سٹاک مارکیٹ سے بھی ہوا ہے۔ ڈریسن سیکیورٹیز کے چیف ایگزیکٹو دل آویز احمد نے بتایا کہ پاکستان کی سٹاک مارکیٹ میں سرمایہ کار کورونا وائرس کی وبا پھوٹنے سے پہلے ہی غیر یقینی صورتحال کا شکار تھے۔ ملک کی معیشت میں سست روی اور بلند شرح سود نے اقتصادی ماحول کو منفی بنا دیا تھا۔ کورونا وائرس کی وبا نے اس سٹاک مارکیٹ میں منفی رجحان میں مزید اضافہ کر دیا ہے۔ دل آویز کے مطابق ان کے بروکریج ہاؤس کے کلائنٹس سٹاک مارکیٹ میں حصص کے بھاؤ میں شدید کمی کے بعد بہت زیادہ خسارے میں چلے گئے ہیں۔  دل آویز احمد کے خیال میں پاکستان کے مرکزی بینک کی جانب سے اگر شرح سود میں کسی کمی کا اعلان ہوتا ہے تو اس سے کسی حد تک سٹاک مارکیٹ کو مدد مل سکتی ہے کہ وہ کورونا وائرس کی وجہ سے پیدا ہونے والے منفی رجحان پر قابو پا سکے۔ یہ ڈے ٹریڈر قلیل وقت کے لیے سرمایہ لگا کر اس سے نفع کماتا ہے تاکہ اس کے گھر کا چولہا جل سکے۔ سٹاک مارکیٹ میں حالیہ دنوں میں شدید مندی نے ان ڈے ٹریڈرز کو بری طرح متاثر کیا ہے کیونکہ انھیں ہر روز دیہاڑی لگانے کے لیے سرمایہ کاری کرنی پڑتی ہے۔ اس وقت چھوٹے سرمایہ کار ہی سب سے زیادہ متاثر نظر آتے ہیں۔


Summary: اقوام متحدہ کے ذیلی ادارے یو این سی ٹی اے ڈی کے مطابق چین میں کورونا وائرس کے باعث اس کی برآمدات کو بڑا دھچکا لگا ہے۔ پاکستان سمیت دنیا کی کئی معیشتیں اس کی زد میں آئی ہیں۔ پاکستان میں سب سے زیادہ متاثر ٹیکسٹائل کی صنعت ہوئی ہے۔

چین سے درآمدات میں کمی، پاکستان کی صنعت پر کیا اثرات ہوں گے

پاکستان میں ٹیکسٹائل انڈسٹری سے منسلک بہت سے لوگ پریشان ہیں کہ دھاگہ، بٹن اور زپ وغیرہ مہنگے ہو رہے ہیں۔ اور اس کی وجہ ہے کورونا وائرس۔ کیونکہ پاکستان چین سے سب سے زیادہ دھاگہ درآمد کرتا ہے۔ اقوام متحدہ کے ذیلی ادارے ’یو این سی ٹی اے ڈی‘ یعنی کانفرنس آن ٹریڈ اینڈ ڈویلپمنٹ کے مطابق چین میں کورونا وائرس کے باعث اس کی برآمدات کو بڑا دھچکا لگا ہے۔ پاکستان سمیت دنیا کی کئی معیشتیں اس کی زد میں آئی ہیں۔ پاکستان میں سب سے زیادہ متاثرہ ٹیکسٹائل اور ملبوسات کی ویلیو چین ہے۔ جس میں اب تک 4 کروڑ 40 لاکھ ڈالر کی کمی آئی ہے۔   واضح رہے کہ اقوام متحدہ کے ذیلی ادارہ سی ٹی اے ڈی ترقی پذیر ممالک کے ساتھ سرمایہ کاری، تجارت اور ترقیاتی منصوبوں پر کام کرتا ہے تاکہ انھیں عالمی سطح پر بڑی معیشتوں سے فائدہ پہنچے اور وہ ان میں اپنا حصہ بھی ڈال سکیں۔ کانفرنس آن ٹریڈ اینڈ ڈویلپمنٹ نے گذشتہ ہفتے ایک رپورٹ جاری کی جس میں کورونا وائرس کے باعث عالمی تجارت میں اب تک ہونے والے اور متوقع نقصان کا جائزہ لیا گیا ہے۔  رپورٹ میں جاری فہرست کے مطابق کورونا وائرس کی وبا کے باعث دنیا میں 20 معیشتیں نقصان کا شکار ہیں۔ جن شعبوں سے متعلق اعداد و شمار دیے گئے ہیں ان میں سب سے زیادہ متاثرہ صحت سے متعلق آلات، مشینری، آٹوموٹِو اور مواصلات کا سامان ہے۔  خیال رہے کہ پاکستان فی الحال سی ٹی اے ڈی کی فہرست میں کافی پیچھے ہے۔ اور شاید یہی وجہ ہے کہ یہ صورتحال کئی صنعت کاروں کے لیے رحمت سے کم نہیں۔ ملک میں ٹیکسٹائل کی صنعت سے وابستہ کئی ایسے صنعتکار ہیں جن کا کاروبار اسی وائرس کے باعث چمک اٹھا ہے۔ یو این سی ٹی اے ڈٰی کے تخمینوں کے مطابق کورونا وائرس یا کووڈ-19 کی وبا کی وجہ سے چین میں مینوفیکچرنگ کی سست روی عالمی تجارت میں خلل ڈال رہی ہے اور اس کا نتیجہ عالمی ویلیو چینزمیں برآمدات میں 50 ارب  ڈالر کی کمی ہو سکتی ہے۔ چینی پیداوار میں کمی کسی بھی ملک کے لیے اس لیے اہم ہے اس کی صنعتوں کا چینی سپلائرز پر کتنا انحصار ہے۔ جبکہ رپورٹ کے اعداد و شمار کے مطابق سب سے زیادہ متاثر ہونے والی 20 معیشتوں میں یورپی یونین سر فہرست ہے جسے 15.6 بلین یعنی 15 ارب 60 کروڑ  ڈالر کی مندی کا سامنا ہے۔  یہ مندی چین سے برآمد ہونے والے اس سامان اور آلات میں دکھائی دیتی ہے جو یورپی یونین میں مختلف صنعتوں میں استعمال ہو رہے ہیں۔


Summary: اخبار ’دی ہندو‘ میں لکھے گئے اپنے ایک کالم میں سابق وزیر اعظم منموہن سنگھ نے انڈیا کو درپیش ’معاشرتی عدم استحکام، معاشی سست روی اور عالمی صحت عامہ کی صورتحال‘ کے حوالے سے متنبہ کیا ہے۔

منموہن سنگھ: انڈیا کی موجودہ صورتحال ’سنگین‘ ہے

انڈیا کے سابق وزیر اعظم منموہن سنگھ نے انڈیا کو درپیش ’معاشرتی عدم استحکام، معاشی سست روی اور عالمی صحت عامہ کی صورتحال‘ کے حوالے سے متنبہ کیا ہے۔ انڈیا کے اخبار ’دی ہندو‘ میں لکھے گئے اپنے ایک کالم میں سابق وزیر اعظم کا کہنا ہے کہ ’موجودہ صورتحال سنگین اور خوفناک ہے۔‘ منموہن سنگھ نے سست شرح نمو اور ملک میں کورونا وائرس کے ممکنہ پھیلاؤ کا حوالہ بھی دیا ہے۔ دلی میں متنازعہ شہریت کے قانون کے تناظر میں ہونے والے حالیہ مذہبی فسادات میں 50 سے زائد افراد ہلاک ہوئے ہیں۔  منموہن سنگھ نے لکھا ہے کہ ’وہ انڈیا جسے ہم جانتے اور پسند کرتے ہیں اب وہ تیزی سے ہاتھ سے پھسل رہا ہے۔ جانتے بوجھتے بڑھائی گئی فرقہ وارانہ کشیدگی، مجموعی معاشی بدانتظامی اور صحت سے متعلقہ بیرونی صدمہ انڈیا کی ترقی اور استحکام کو غیر مستحکم کر رہا ہے۔‘ منموہن سنگھ کا تعلق انڈیا میں حزب اختلاف کی مرکزی جماعت کانگرس سے ہے۔ منموہن سنہ 2004 سے سنہ 2014 تک انڈیا کے وزیر اعظم رہے ہیں۔ ’معاشرتی ہم آہنگی اور معاشی ترقی کی بنیاد اب خطرے کی زد میں ہے۔ جب اچانک تشدد پھوٹ پڑنے کے خطرات سر پر منڈلا رہے ہوں تو ٹیکس میں کمی یا دیگر کاروباری ترغیبات جیسے سرکاری اقدامات بھی کسی مقامی یا غیرملکی سرمایہ کار کو سرمایہ کاری پر مجبور نہیں کر سکتے۔‘ گذشتہ ماہ انڈیا کی شرح نمو 4.7 فیصد تک گِری ہے۔ شرح نمو کا اس حد تک گرنا گذشتہ کئی برسوں میں پہلی مرتبہ ہوا ہے۔ مینوفیکچرنگ میں کمی نے مجموعی معیشت کو متاثر کیا ہے۔  سابق وزیر اعظم نے لکھا کہ سرمایہ کاری میں کمی کا مطلب کم نوکریاں اور آمدن میں کمی ہے اور ایسی صورتحال ملک میں (اشیا کی) طلب کو بھی کم کرے گا۔ منموہن سنگھ نے اپنے کالم میں انڈیا میں کورونا وائرس کے ممکنہ پھیلاؤ کے خطرات پر بھی بات کی ہے۔ ان کا کہنا ہے کہ انڈیا کو صحت کے اس بحران سے نمٹنے کے لیے ’بھرپور آپریشن‘ کی ضرورت ہے۔ منموہن سنگھ کا کہنا تھا کہ انڈیا کی معاشی ترقی پہلے ہی سست ہے اور وبا کا پھیلاؤ چیزوں میں مزید بگاڑ کا باعث بنے گا۔ سابق وزیر اعظم نے اپنے کالم کا اختتام برسراقتدار ہندو قوم پرست جماعت بھارتیہ جنتا پارٹی کو چند مشورے دے کر کیا ہے۔ انھوں نے بی جے پی کو کہا ہے کہ وہ ملک کا ’حوصلہ بحال کریں۔‘  انھوں نے لکھا کہ حکومت کو ’تین نکاتی پلان‘ پر عمل کرنا چاہیے: کورونا وائرس کے خطرے کو کم کیا جائے، شہریت کے قانون کو واپس لیا جائے یا اس میں ترمیم کی جائے اور ایسی معاشی تحریک دی جائے جو ملک میں معیشت کا احیا کرے اور طلب میں اضافہ کرے۔‘


Summary: سٹیٹ بنک آف پاکستان کے اعداد و شمار کے مطابق پاکستان میں نجی شعبے کی جانب سے بنکوں سے لیے گئے قرضوں میں ستر فیصد تک کمی دیکھنے میں آئی ہے لیکن اس کی وجہ کیا ہے؟

کاروباری افراد بنکوں سے قرضے کیوں نہیں لے رہے

سٹیٹ بنک آف پاکستان کی جانب سے جاری کردہ اعداد و شمار کے مطابق پاکستان میں پرائیوٹ سیکٹر باروئنگ یعنی نجی شعبے کی جانب سے بنکوں سے لیے گئے قرضوں میں ستر فیصد تک کمی دیکھنے میں آئی ہے۔  پاکستان کے مرکزی بنک کے مطابق رواں مالی سال کے پہلے سات ماہ یعنی جولائی سے جنوری کے عرصے میں نجی شعبے کی جانب سے بنکوں سے 179 ارب روپے کے قرضے لیے گئے جو گزشتہ مالی سال کے انھی مہنیوں میں 587 ارب کے لیے گئے قرضوں سے ستر فیصد کم ہے۔  سٹیٹ بنک آف پاکستان کی جانب سے جاری کردہ اعداد و شمار کے مطابق پاکستان میں نجی شعبے کی جانب سے بنکوں سے لیے گئے قرضوں میں ستر فیصد تک کمی دیکھنے میں آئی ہے معاشی امور کے ماہر ثاقب شیرانی نے نجی شعبے کی جانب سے بنکوں سے لیے گئے قرضوں میں کمی کے رجحان کو ملک کی خراب معیشت سے جوڑا ہے۔ ان کے مطابق سنہ 2018 سے معیشت جس بحرانی کیفیت کا شکار ہے یہ اس کا نتیجہ ہے۔ معاشی ماہرین کے مطابق پاکستان میں بنکوں کی جانب سے نجی شعبے کو دیے گئے قرضوں میں کمی کا رجحان ملکی معیشت کے لیے تشویشناک ہے جس کی وجہ سے صنعتی شعبے میں مزید ابتر صورتحال پیدا ہو سکتی ہے جس کا ایک نتیجہ مزید بیروزگاری ہے معاشی امور کے ماہرین کے مطابق پاکستان میں بنکوں کی جانب سے نجی شعبے کو دیے گئے قرضوں میں کمی کا رجحان ملکی معیشت کے لیے بہت تشویشناک ہے جس کی وجہ سے ملکی صنعتی شعبے میں مزید ابتر صورت حال پیدا ہو سکتی ہے جس کا ایک نتیجہ مزید بیروزگاری ہے۔  نجی شعبے کی جانب سے بنکوں سے لیے گئے قرضوں کی شرح میں اس نمایاں کمی کو پاکستانی معیشت میں سست روی کے رجحان سے جوڑا جا رہا ہے جو حکومتی اور عالمی اداروں کے تخمینوں کے مطابق دو فیصد کے قریب شرح نمو میں اضافہ ریکارڈ کر پائے گی۔  ملک میں بڑھتی ہوئی مہنگائی میں کمی لانے کے لیے سپلائی چین میں بہتری کے لیے حکومتی اعلانات کے ساتھ ساتھ سٹیٹ بنک نے شرح سود میں بھی اضافہ کیا ہے جو بنکوں کی جانب سے نجی شعبے کو دیے گئے قرضوں میں کمی کی ایک اہم وجہ قرار دی جاتی ہے۔ نجی شعبے کی جانب سے بنکوں کی جانب سے لیے گئے قرضوں اور ان میں رواں مالی سال میں نمایاں کمی کو معاشی امور کے ماہرین ملکی معیشت کی مجموعی صورت حال کے تناظر میں دیکھ رہے ہیں جو ان کے تجزیوں کے مطابق اس وقت بحرانی کیفیت سے دوچار ہے۔  ان کے مطابق آئی ایم ایف کی جانب سے سٹیٹ بنک سے قرضہ لینے کے بعد حکومت اب کمرشل بینکوں سے مالیاتی خسارہ کم کرنے کے رقم ادھار لے رہی ہے اور اس مدت میں جب نجی قرضوں میں ستر فیصد تک کمی دیکھی گئی۔


Summary: صدر ٹرمپ نے اپنی تقریر میں جہاں انڈیا کے وزیر اعظم نریندر مودی کی تعریف کی وہی ان کی حالیہ پالیسیوں کے باعث ملکی ترقی کو بھی اجاگر کیا۔ بی بی سی ریئلٹی چیک ٹیم نے یہ جاننے کی کوشش کی ہے کہ ان دعوؤں میں کتنی صداقت ہے۔

ٹرمپ کے انڈیا سے متعلق سات دعوے کتنے درست؟

صدر ٹرمپ نے اپنی تقریر میں جہاں انڈیا کے وزیر اعظم نریندر مودی کی تعریف کی وہی ان کی حالیہ پالیسیوں کے باعث ملکی ترقی کو بھی اجاگر کیا۔ ہم یہاں جانتے ہیں صدر ٹرمپ کی تقریر میں کیے گئے دعوے کتنے درست ہیں؟ ریئلٹی چیک نے اس سے قبل وزیر اعظم مودی کے انڈیا کے مینوفیکچرنگ سیکٹر کو وسعت دینے کے عہد کا جائزہ لیا تھا۔ ’پہلی مرتبہ وزیر اعظم نریندر مودی کے زیر حکومت انڈیا کے ہر گاؤں میں بجلی کی سہولت موجود ہے۔‘ سنہ 2014 میں جب وزیر اعظم نریندر مودی نے اپنا عہدہ سنبھالا تھا اس سے قبل ہی ملک کے 96 فیصد دیہات میں بجلی کی سہولت پہنچا دی گئی تھی۔ ہم نے اس دعوے کو گذشتہ برس انتخابی مہم کے دوران بھی اچھی طرح دیکھا تھا۔ ریئلٹی چیک: یہ درست ہے کہ وزیر اعظم نریندر مودی کی جماعت بی جے پی کے اقتدار میں آنے کے بعد سے ملک میں سڑکوں کا جال بچھانے میں نمایاں اضافہ ہوا ہے۔ حکومت نے اس برس کے لیے بھی اسی طرح کا ہدف مقرر کیا ہے اور نومبر 2019 تک ملک میں 5،958 کلومیٹر طویل سڑکیں تعمیر ہوچکی ہیں۔ بی بی سی ریئلٹی چیک نے سڑکوں کی تعمیر کے بارے میں بی جے پی کے ریکارڈ کا بغور جائزہ لیا ہے۔ ریئلٹی چیک:  یہ مکمل طور پر واضح نہیں ہے کہ یہاں انٹرنیٹ کنکشن سے کیا مراد ہے۔ ٹیلی کام ریگولیٹری اتھارٹی آف انڈیا کے شائع کردہ اعداد و شمار کے مطابق انڈیا میں اب 600 ملین سے زیادہ انٹرنیٹ صارفین ہیں۔ حالیہ برسوں میں ملک میں انٹرنیٹ صارفین کی تعداد بہت تیزی سے بڑھی ہے اور یہ صدر ٹرمپ کے بیان کردہ اعداد و شمار سے بہت زیادہ ہے۔ گذشتہ برس ریئلٹی چیک کو یہ علم ہوا تھا کیا کہ انڈیا کے تمام دیہی علاقوں میں انٹرنیٹ کے قیام کے لیے ایک پرجوش منصوبے نے ابتدائی آغاز میں مضبوط پیشرفت کی تھی لیکن بعدازاں ان اہداف کو حاصل کرنے کے لیے جدوجہد کرنا پڑی تھی۔ ریئلٹی چیک: اکتوبر 2014 میں وزیر اعظم نریندر مودی نے صاف بھارت یا کلین انڈیا مشن کا آغاز کیا تھا۔ حکومت نے اس سکیم کے تحت ایسے گھرانوں کے لیے بیت الخلاء تعمیر کروائے جنھیں بنیادی صفائی کی سہولیات تک رسائی نہیں تھی۔ اپریل 2018 میں وزیر اعظم مودی نے انڈیا کو سرعام رفع حاجت سے پاک قرار بھی دیا تھا۔ ریئلٹی چیک سے ظاہر ہوتا ہے کہ سرعام رفع حاجت کے استعمال کی شرح میں کمی واقع ہوئی ہے، حالانکہ اقوام متحدہ کے اعداد و شمار سے ظاہر ہوتا ہے کہ یہ عمل ابھی بھی وسیع پیمانے پر موجود ہے۔ ریئلٹی چیک: وزیر اعظم مودی کی طرف سے سنہ 2016 میں شروع کی گئی ایک سکیم کے تحت غریب گھرانوں کو کھانا پکانے کے لیے گیس مہیا کی گئی تھی۔


Summary: پاکستان کا ایران کے ساتھ اپنی سرحد کو غیر معینہ مدت تک کے لیے بند کرنے کے بعد ملک میں ایران سے آنے والی روزمرہ اشیا اور تیل کی قلت کا خدشہ پیدا ہو گیا ہے۔

پاک ایران سرحد بندش: تیل، ضروری اشیا کی قلت کا خدشہ؟

پاکستان کے ایران کے ساتھ اپنی سرحد کو غیر معینہ مدت تک کے لیے بند کرنے کے فیصلے کے بعد ملک میں ایران سے آنے والی روزمرہ اشیا اور تیل کی قلت کا خدشہ پیدا ہو گیا ہے۔ پاکستان اور ایران کے درمیان 904 کلومیٹر طویل سرحد ہے۔ بلوچستان کے سرحدی اضلاع میں چاغی، واشک، پنجگور، کیچ، تربت اور گودار شامل ہیں۔ یہ اضلاع ایران کی اشیا کی ایک بڑی مارکیٹ ہیں۔ ان علاقوں میں اشیائے خورد و نوش سمیت تیل اور موٹر سائیکلیں بھی ایرانی استعمال ہوتی ہیں، جبکہ یہاں سرکاری طور پر ایران کی جانب سے بجلی بھی فراہم کی جاتی ہے۔ سرحدی شہر تفتان کا بارڈر امیگریشن اور باضابطہ تجارت کے علاوہ ہفتے میں تین روز تجارت کے لیے کھولا جاتا ہے۔ تجارت کے ان دنوں میں پاکستان کے مزدور کندھوں اور ہتھ ریڑھیوں پر ایران سے عام استعمال کی چیزیں لاتے ہیں جن میں زیادہ تر سبزیاں، پھل، شہد، بیکری آئٹمز، مشروبات اور کراکری کا سامان شامل ہوتا ہے۔ حکومت پاکستان نے حال ہی میں کئی سرحدی علاقوں میں باڑ لگا دی ہے جس سے سمگلنگ میں کمی تو آئی ہے لیکن یہ سلسلہ رک نہیں پایا، مقامی لوگوں نے اس بندش کے خلاف احتجاج بھی کیا ہے۔ ان اضلاع میں کاشت بارشوں کی مرہون منت ہوتی ہے جبکہ چاغی، واشک اور تربت میں دو سال قبل تک خشک سالی تھی جس کے بعد شدید بارشیں ہوئیں۔ یہاں کی آبادی کا ایک اچھا خاصا حصہ سمگلنگ سے ہی گزر بسر کرتا ہے تاہم کرونا وائرس کی پیش نظر ایف سی اور لیویز کی جانب سے نگرانی کے نظام میں سختی لائی گئی ہے۔ پاکستان سے ہر سال شیعہ زائرین ایران جاتے ہیں جبکہ محرم اور چند دیگر مواقع پر ان کی تعداد کئی گنا زیادہ ہو جاتی ہے۔ زائرین پر حملوں کے بعد تفتان میں پاکستان ہاؤس کے نام سے ایک سیف ہاؤس بنایا گیا تھا جہاں سے زائرین کو ایف سی کی سکیورٹی میں کوئٹہ پہنچایا جاتا ہے۔ ’یہاں سے ایران نہ صرف زائرین بلکہ تجارت و مزدوری کے لیے بھی لوگ جاتے ہیں۔ ایسے افراد کی تعداد پانچ سے چھ ہزار کے قریب ہے۔ ہم نے اعلیٰ حکام کو درخواست کی ہے کہ سفارتی ذرائع کو استعمال کر کے ایران کو درخواست کی جائے کہ ہمارے جتنے بھی شہری ہیں ان کی وہاں پر ہی قرنطینہ کی مدت پوری کروائی جائے اور اس کے بعد روانہ کیا جائے۔‘ اسٹنٹ کمشنر نجیب قمبرانی تسلیم کرتے ہیں کہ طبی سہولیات اعلیٰ درجے کی نہیں ہیں تاہم نو کنڈی اور ڈسٹرکٹ ہسپتال میں آئسولیشن سینٹر قائم کر لیا گیا ہے۔ ان کے پاس تھرمل سکینر گنز دستیاب ہیں۔ انھوں نے کہا چونکہ اس وقت تک کسی مسافر میں کورونا وائرس کا شبہ نہیں ہوا اس لیے کٹس کی ضرورت نہیں۔ اگر کسی پر بھی شبہ ہوا تو اس کو پہلے مرحلے میں آئسولیشن سینٹر لائیں گے اور مزید علاج کے لیے ایڈوانس ہسپتال بھیج دیں گے۔


Summary: امریکی صدر ڈونلڈ ٹرمپ نے اپنی تقریر میں پاکستان کے لئے کوئی منفی بات نہیں کہی۔ ٹرمپ نے کہا کہ دونوں ممالک ساتھ مل کر انتہائی مثبت انداز میں کام کر رہے ہیں۔

ٹرمپ نے مودی کے سامنے پاکستان کی بات کیوں کی

امریکی صدر ڈونلڈ ٹرمپ نے انڈیا کے دورے کے دوران کہا ہے کہ پاکستان کے ساتھ ان کے تعلقات بہت اچھے ہیں اور ان کی حکومت پاکستان کی سرزمین پر سرگرم شدت پسندوں کو ختم کرنے کے لئے پاکستان کے ساتھ مل کر کام کر رہی ہے۔ پاکستان کے بارے میں ٹرمپ نے کہا  کہ ’ملک کی سرحدوں کی حفاظت کا حق ہر ملک کو حاصل ہے۔ امریکہ اور انڈیا نے فیصلہ کیا ہے کہ وہ مل کر 'دہشت گردی' کو روکیں گے اور ان کے نظریہ کا مقابلہ کریں گے۔ اسی وجہ سے ، صدر کا عہدہ سنبھالنے کے بعد، امریکی انتظامیہ پاکستان کے ساتھ انتہائی مثبت انداز میں کام کر رہی ہے تاکہ 'دہشت گرد' تنظیموں اور سرگرم انتہا پسندوں کو پاکستانی سرحدوں سے ختم کیا جاسکے۔ ' ٹرمپ نے کہا کہ ’پاکستان کے ساتھ ہمارے تعلقات بہت اچھے ہیں۔ ان کوششوں کی بنیاد پر ہم پاکستان کے ساتھ بڑی کامیابی کے آثار دیکھ رہے ہیں۔ ہمیں پوری امید ہے کہ اس سے جنوبی ایشیاء کے تمام ممالک کے مابین تناؤ میں کمی آئے گی، استحکام میں اضافہ ہوگا اور مستقبل میں ایک دوسرے کے درمیان ہم آہنگی میں اضافہ ہوگا۔‘ ٹرمپ نے اپنی تقریر میں پاکستان کے لئے کوئی منفی بات نہیں کہی بین الاقوامی امور کے ماہر ہرش پنت نے بتایا کہ ٹرمپ دو باتیں کہنے کی کوشش کر رہے تھے۔ انڈیا کے لوگوں کو دیکھ کر انہوں نے کہا کہ انڈیا اور امریکہ دونوں اسلامی انتہا پسندی کے خلاف جنگ میں ایک ساتھ کھڑے ہیں۔ انہوں نے پاکستان کو یہ اشارہ بھی کیا کہ ایسے وقت میں جب امریکہ افغانستان سے اپنی فوج واپس بلا رہا ہے، پاکستان ان کی ترجیح ہے۔ ٹرمپ پاکستان کو یہ پیغام دینا چاہتے ہیں کہ پاکستان کی مدد کے بغیر، طالبان کے ساتھ کوئی سمجھوتہ نہیں ہوسکتا، لہذا پاکستان ان کے لئے اہم ہے۔ ہرش پنت کے مطابق، یہی وجہ ہے کہ ٹرمپ نے اپنی تقریر میں پاکستان کے لئے کوئی منفی بات نہیں کہی۔ ٹرمپ نے کہا کہ دونوں ممالک ساتھ مل کر انتہائی مثبت انداز میں کام کر رہے ہیں۔ ہوسکتا ہے کہ ہندوستان میں کچھ لوگوں کو یہ بات پسند نہ ہو لیکن ٹرمپ کے لئے افغانستان سب سے اہم ہے اور وہ نہیں چاہتے کہ پاکستان اس میں کسی قسم کی مشکل پیدا کرے۔ تاہم ، ٹرمپ پاکستان نہیں جا رہے ہیں۔ پہلے ایسا ہوا کرتا تھا کہ جب بھی امریکی صدر اس علاقے کا دورہ کرتے تھے تو وہ انڈیا اور پاکستان دونوں کے دورے کیا کرتے تھے۔ لیکن براک اوباما کے بعد ایسا ہونا شروع ہوگیا کہ اگر امریکی صدر انڈیا آئے تو، وہ پاکستان نہیں گئے تھے۔


Summary: برطانیہ میں اگلے چند مہینوں کے دوران40 ارب پاؤنڈ کی مالیت کے کاغذ کے نوٹوں کی جگہ پولیمر کے بنے ہوئے نوٹ لے لیں گے۔

برطانیہ 40 ارب پاؤنڈ کے نوٹوں کے ساتھ کیا کرنے جا رہا ہے؟

برطانیہ میں 20 پاؤنڈ کا نوٹ عنقریب کھاد کی صورت اختیار کر جائے گا۔   بینک آف انگلینڈ 40 ارب پاؤنڈ مالیت کے کاغذ کے نوٹ ختم کرنے کا عمل شروع کر رہا ہے۔  ان نوٹوں کی جگہ پولیمر کے بنے 20 پاؤنڈ لے لیں گے۔  اس عمل کے دوران کاغذ کے تقریباً 2 ارب نوٹ سرکولیشن سے نکالے جائیں گے اور ان کو کھاد میں تبدیل کر دیا جائے گا۔  برطانیہ کے دو تہائی نوٹوں کی ذمہ دار ’جی 4 ایس‘ سے تعلق رکھنے والے مارک سانڈرز نے بتایا کہ یہ ایک بہت بڑی کارروائی ہو گی لیکن عوام کو شاید اس کا پتہ بھی نہ چلے۔   2 ارب نوٹوں کی تبدیلی برطانوی تاریخ میں اپنی نوعیت کی سب سے بڑی کارروائی ہو گی۔ اکانومسٹ ایڈم سمتھ کی تصویر والے 20 پاؤنڈ کے نوٹ گردش سے نکالے جا رہے ہیں۔ اس کا مطلب ہے جو 20 پاؤنڈ کا نوٹ بینکوں کو یا دکانداروں کی طرف سے کیش سنٹروں کو دیا جائے گا دوبارہ استعمال نہیں ہو گا۔   اس کارروائی میں کئی ماہ لگیں گے۔ لیکن جب نوٹوں کی ایک قابل ذکر تعداد سرکولیشن سے نکل جائے گی تو بینک آف انگلینڈ باقی نوٹوں کی واپسی کے لیے چھ مہینے کا نوٹس دے گا۔ اس سے پہلے سن 2007 میں 20 پاؤنڈ کا نوٹ تبدیل ہوا تھا۔  لندن کی ایک گلی میں ایک انتہائی محفوظ گودام میں نوٹ چھانٹنے کی دو بہت بڑی مشینیں ہیں جو منٹوں میں ہزاروں نوٹ گن سکتی ہیں۔ ان مشینوں پر ایک سیکنڈ میں 33 نوٹ چھانٹی کیے جا سکتے ہیں۔ گزشتہ برس نوٹ سرکولیشن سکیم کے تحت 93 ارب پاؤنڈ کی مالیت کے نوٹوں کی چھانٹی کی گئی۔  مارک سانڈرز نے بتایا کہ پرانے 20 پاؤنڈ کے نوٹوں کو 50 ہزار پاؤنڈ مالیت کے بنڈل بنا کر کیشن سنٹروں میں مضبوط پنجروں میں رکھا جائے گا۔  1990 تک بینک آف انگلینڈ پرانے نوٹوں کو جلا کر اپنی عمارتوں کو گرم رکھنے کے لیے استعمال کرتا تھا۔ اب 50 ہزار پاؤنڈ کی مالیت کے بنڈل جب بینک میں واپس آتے ہیں تو ان کو کھاد میں تبدیلی کے لیے اسی عمل سے گزارا جاتا جس سے ضائع ہونے والا کھانا گزرتا ہے۔    20 پاؤنڈ کے نئے نوٹ پرانے نوٹوں سے سائز میں چھوٹے ہیں اور اسی وجہ سے ملک بھر میں ہزاروں اے ٹی ایم مشینیں کو تبدیل کرنا پڑا ہے۔ ."


رشی سُونک: انڈین نژاد برطانوی وزیر خزانہ کون ہیں؟

39 سالہ رشی سُونک نے ایک ایسے وقت پر یہ عہدہ سنبھالا ہے جب چار ہفتوں کے اندر برطانیہ کا مالی بجٹ پیش کیا جانا ہے۔ سُونک 2015 سے برطانیہ میں یارکشائر کے رچمنڈ علاقے سے برسراقتدار کنزرویٹو پارٹی کے رکن پارلمیان ہیں۔ وہ برطانیہ کے شہر نارتھلیرٹن کے نواح میں کربی سگسٹن میں رہتے ہیں۔  ان کے والد ایک ڈاکٹر اور والدہ فارمیسسٹ تھیں۔ ان کے بھارتی نژاد والدین مشرقی افریقہ سے برطانیہ آئے تھے۔  سُونک کا جنم 1980 میں ہیمپشائر کے علاقے ساؤتھ ہیمپٹن میں ہوا اور انھوں نے ابتدائی تعلیم ایک پرائیویٹ سکول وِنچیسٹر کالج سے حاصل کی۔ اس کے بعد اعلیٰ تعلیم کے لیے وہ آکسفورڈ یونیورسٹی گئے جہاں انہوں نے پولیٹکل سائنس اور اکنامکس کی تعلیم حاصل کی ہے۔ آکسفورڈ یونیورسٹی کے تعلیم یافتہ بہت سے لوگوں نے برطانیہ کی سیاست کا رخ کیا ہے۔ آکسفورڈ کو سیاست کے لیے ایک قابل اعتبار اور آزمایا ہوا راستہ سمجھا جاتا ہے۔  سیاست میں قدم رکھنے سے پہلے انہوں نے انویسٹمنٹ بینک گولڈمین سیکس میں کام کیا اور خود کی ایک انویسٹمنٹ فرم بھی قائم کی۔  رشی سونک نے اپنے انتخابی حلقے میں بریگزٹ کے حق میں مہم چلائی تھی اور ان کے حلقے میں 55 فیصد لوگوں نے یورپی یونین چھوڑنے کے حق میں ووٹ ڈالا تھا۔  جولائی 2019 میں وزیر اعظم بورس جانسن نے سُونک کو وزارت خزانہ کا چیف سیکریٹری منتخب کیا تھا۔ رشی سُونک کو کونزرویٹو پارٹی کے ابھرتے ہوئے ستارے کے طور پر دیکھا جاتا رہا ہے۔ اس کے علاوہ پارٹی کے متعدد سینئر رہنما ان کی تعریف کرتے آئے ہیں۔ رچمنڈ سے کونزرویٹو پارٹی کے سابق رکن پارلمیان لارڈ ہیگ نے سُونک کو ایک ’غیر معمولی شخصیت‘ قرار دیا ہے۔  وہیں ساجد جاوید نے ڈزنی کی سٹار وار فلم کے ایک ڈائیلاگ 'مے دا فورس بی ود یو' کا استعمال کرتے ہوئے لکھا 'دا فورس از سٹرانگ ود یو سُونک' یعنی تمہارے آنے سے فورس زیادہ مضبوط ہوگی۔  رشی سُونک کی ویب سائٹ کے مطابق ان کو فٹ رہنے کے علاوہ، کرکٹ، فٹ بال اور فلمیں دیکھنے کا شوق ہے۔  ساجد جاوید نے بھی رشی کی تعریف کی ہے رشی سُونک کہہ چکے ہیں کہ ان کی ایشیائی شناخت ان کے لیے بہت معنی رکھتی ہے۔  اکتوبر 2019 میں بی بی سی کو دیے گئے ایک انٹرویو میں ان کا کہنا تھا کہ وہ ’خوش قسمت‘ ہیں کہ انہیں برطانیہ میں بہت زیادہ ’نسل پرستی کا سامنا نہیں کرنا پڑا' لیکن ایک واقعہ ہے جس نے ان کے ذہن میں گھر کرلیا ہے۔  وہ مزید بتاتے ہیں ’میں اپنے چھوٹے بھائی اور بہن کے ساتھ باہر گیا تھا۔ میری عمر تقریباً 15-17 برس تھی۔ ہم ایک فاسٹ فوڈ ریسٹورانٹ گئے اور میں ان کی دیکھ بھال کر رہا تھا۔ وہاں کچھ لوگ بیٹھے تھے اور ایسا پہلی بار ہوا کہ میں نے بعض بری باتیں سنیں۔ وہ ’پی' لفظ تھا‘۔


Summary: انڈین مرکزی وزیر جی کشن ریڈی نے اتوار کے روز یہ بیان دیا ہے کہ اگر بنگلہ دیش کے لوگوں کو انڈین شہریت ملنے لگے تو آدھا بنگلہ دیش خالی ہو جائے گا۔

کیا بنگلہ دیشی انڈین شہریت لینا چاہیں گے؟

انڈین مرکزی وزیر جی کشن ریڈی نے اتوار کے روز یہ بیان دیا کہ اگربنگلہ دیش کے لوگوں کو انڈین شہریت ملنے لگے تو آدھا بنگلہ دیش خالی ہو جائے گا۔ اتنا ہی نہیں ریڈی نے تلنگانا کے وزیر اعلیٰ کے چندر شیکھر راؤ کو چیلنج  کیا کہ وہ یہ ثابت کریں کہ شہریت کا ترمیمی قانون کس طری انڈین شہریوں کے خلاف ہے۔  انہوں نے کہا ’اگر انڈیا بنگلہ دیش کے لوگوں کو شہریت دینے لگے تو آدھا بنگلہ دیش خالی ہو جائے گا پھر ان کی ذمہ داری کون لے گا۔‘ دوسری طرف بنگلہ دیش کے وزیر خارجہ عبدل میمن کا کہنا ہے کہ انڈیا کے شہری بنگلہ دیش کی بہتر صورتحال کی وجہ سے وہاں آ رہے ہیں۔    بنگلہ دیش بھی انڈیا کے اس قانون کی مخالفت  کرتا رہا ہے۔ کچھ روز پہلے بنگلہ دیش کی وزیراعظم شیخ حسینہ نے کہا تھا کہ سی اے اے اور این آر سی انڈیا کا اندورنی معاملہ ہے لیکن ان کی کوئی ضرورت یا مقصد سمجھ میں نہیں آتا۔ انھوں نے یہ بھی کہا تھا کہ انڈین شہری بنگلہ دیش میں مضبوط ہوتی معیشت اور غریبوں کے لیے مفت کھانے کی سہولت کے لیے بنگلہ دیش کا رخ کر رہے ہیں۔ میمن کا کہنا تھا کہ بنگلہ دیش کی معیشت انڈیاکے مقابلے بہتر ہے ۔ انڈیا میں لوگوں کو روز گار نہیں مل رہا اس لیے وہ بنگلہ دیش آ رہے ہیں۔ انھوں نے کہا کہ کچھ دلال انڈیا کے غریب شہریوں کو یہ لالچ دیتے ہیں کہ انڈیا کے لوگوں کو بھی بنگلہ دیش میں مفت کھانا ملتا ہے۔  بنگلہ دیش سے ہونے والی دراندازی کے دعوں اور سیاسی بیان بازیوں کے درمیان یہ بھی ایک دلچسپ حقیقت ہے کہ موجودہ دور میں بنگلہ دیش اپنی معاشی ترقی کی عبارت لکھ رہا ہے۔  انڈیا اور بنگلہ دیش کے تعلقات ہمیشہ سے ہی دوستانہ رہے ہیں لیکن جس طرح سے بنگلہ دیش کی معیشت بڑھ رہی ہے تو کیا یہ دونوں ملک اب ایک دوسرے کے مقابلے میں آ کھڑے ہوئے ہیں اور کیا بنگلہ دیش انڈیا کو پیچھے چھوڑ رہا ہے۔ آئی ایم ایف کے اندازے کے مطابق  بنگلہ دیش کی معیشت ابھی 180 ارب ڈالر سے بڑھ کر 322 ارب ڈالر کی ہو جائے گی۔ انڈیا کی معیشت دو عشاریہ سات کھرب ڈالر کی ہے اور انڈیا نے اگلے پانچ سال میں اسے  پانچ کھرب ڈالر کی معیشت بنانے کا ہدف رکھا ہے۔ 1974 میں خوفناک قحط کے بعد سولہ عشاریہ 6 کروڑ کی آبادی والا یہ ملک معدنیات کی پیداوار کے معاملے میں خود انحصار بن چکا تھا۔ پچھلے سال بنگلہ دیش میں فی کس آمدنی ایک ہزار سات سو پچاس تک پہنچ گئی تھی۔ساتھ ہی یہ بھی ایک حقیقت ہے کہ بنگلہ دیش میں بڑی تعداد میں لوگ خطِ غربت سے نیچے زندگی گزار رہے ہیں لیکن عالمی بینک کے اعدادو شمار کے مطابق یومیہ سوا ڈالر میں زندگی گذارنے والوں کی تعداد انیس فیصد سے کم ہو کر نو فیصد رہ گئی ہے۔


Summary: ماہرین اقتصادیات و معاشیات تحریکِ انصاف کی حکومت کی جانب سے مہنگائی سے تنگ پاکستانی عوام کو ریلیف دینے کے حالیہ اقدامات کو ناکافی سمجھتے ہیں اور بعض تو اسے ’کرسی بچاؤ مہم‘ تک قرار دے رہے ہیں۔

سبسڈی: غریب کی مدد یا کرسی بچاؤ مہم؟

پاکستان میں تحریک انصاف کی حکومت نے مہنگائی سے تنگ عوام کو ریلیف دینے اور اشیائے خوردونوش کی قیمتوں کو مستحکم رکھنے کے لیے سبسڈی دینے کا فیصلہ کیا ہے۔  خیال رہے کہ پاکستان میں اس وقت افراطِ زر کی شرح 14 فیصد سے زیادہ ہے جبکہ اشیائے خوردونوش میں مہنگائی کی شرح 25 فیصد سے بڑھ چکی ہے۔ اس صورتحال میں ماہرین اقتصادیات و معاشیات ان حکومتی اقدامات کو ناکافی اور عارضی ریلیف سمجھتے ہیں اور بعض تو اس کو ’کرسی بچاؤ مہم‘ تک قرار دے رہے ہیں۔ ماہر معاشیات اشفاق تولہ کا کہنا ہے کہ اگر مہنگائی بہت بڑھ چکی ہو اور اس سے نچلا طبقہ متاثر ہو رہا ہو تو اس صورتحال میں حکومتیں سبسڈی دے کر عوام کی مشکلات میں کمی لاتی ہیں تاکہ محروم طبقے کو ریلیف دیا جا سکے۔ تحریکِ انصاف کی حکومت نے عوام کو ارزاں نرخوں پر کھانے پینے کی اشیا کی فراہمی کے لیے یوٹیلٹی سٹورز کا سہارا لیا ہے۔ یوٹیلٹی سٹورز کارپوریشن کے اعداد و شمار کے مطابق اس وقت ملک بھر میں چھوٹے بڑے پانچ ہزار سے زیادہ سٹور ہیں۔  پاکستان کو قرض دینے والا انٹرنیشنل مانیٹری فنڈ یعنی آئی ایم ایف حکومت کی جانب سے دی جانے والی سبسڈیز کا مخالف رہا ہے اور یہی وجہ ہے کہ خاص طور پر بجلی اور گیس کے شعبوں سے سبسڈیز میں کمی کی جا رہی ہے۔  ماہر معیشت قیصر بنگالی کا کہنا ہے کہ ’موجودہ حکومت کی کوئی بھی سمت متعین نہیں ہے۔ آئی ایم ایف کی ٹیمیں موجود ہیں اور معیشت چلا رہی ہیں اور یہ سبسڈی کی بات کر رہے ہیں۔ اگر سبسڈی دے رہے ہو تو یہ پالیسی پیکیج کا حصہ ہونا چاہیے آپ آخر کتنے لوگوں کو سبسڈی پر رکھیں گے۔‘ ڈاکٹر حفیظ شیخ نے کہا ہے کہ اگر معیشت کی بحالی کے لیے ’ہم نے صحیح اقدامات نہیں اٹھائے تو ہم بھی ناکام ہوجائیں گے، یہ اس ملک کے لیے بڑا چیلنج ہے‘۔ انھوں نے کہا کہ اس ملک میں ایسے ادوار آئے تھے کہ ترقی کی رفتار میں تیزی آئی لیکن یہ رفتار 3 سے 4 برس تک مسلسل نہیں چل سکی۔  اقتصادی امور پر نظر رکھنے والے صحافی خلیق کیانی کا کہنا ہے کہ ’مہنگائی کی کمر توڑنے کے حکومت کے دعوے محض دعوے ہی ثابت ہوئے ہیں کیونکہ یوٹیلیٹی سٹورز پر چینی جو پہلے 68 روپے کلو تھی حکومت کی طرف سے عوام کے لیے ریلیف پیکیج کے اعلان کے بعد اب چینی کی قیمت 80 روپے ہوگئی ہے اور اسی طرح یوٹیلٹی سٹورز پر گھی کی قیمتوں میں بھی اضافہ کردیا گیا ہے۔‘


Summary: پاکستان میں حکومت نے پانچ اشیائے خورد و نوش کی رعایتی قیمتوں کو مستحکم کرنے کے لیے یوٹیلیٹی سٹورز کو پانچ ماہ کے لیے دس ارب کی سبسڈی دینے کا اعلان کیا ہے۔

حکومت کا ’کمر توڑ مہنگائی کی کمر توڑنے کا فیصلہ‘

پاکستان کے وزیرِ اعظم عمران خان کی معاون خصوصی برائے اطلاعات فردوس عاشق اعوان نے وفاقی کابینہ کے اجلاس کے بعد نیوز کانفرنس سے خطاب میں کہا کہ حکومت نے کمر توڑ مہنگائی کی کمر توڑنے کا فیصلہ کیا ہے۔  اسلام آباد میں صحافیوں کو تفصیلات بتاتے ہوئے ان کا کہنا تھا کہ عوام کو ریلیف دینے کی خاطر اشیائے خوردو نوش کی قیمتوں کو مستحکم رکھتے ہوئے سبسڈی دی جائے گی۔  ابتدائی طور پر پانچ اشیا کی قیمتوں میں کمی کی گئی ہے معاون خصوصی برائے اطلاعات کا کہنا تھا حکومت غریب اور پسے ہوئے طبقے کا بوجھ بانٹے کے لیے مرحلہ وار  سپورٹ پروگرام تربتیب دیا گیا ہے۔  پہلے مرحلے میں پانچ اشیاء ضرورت کی قیمتوں کو کم کرنے کے لیے اور مستحکم رکھنے کے لیے لائمہ عمل ترتیب دیا گیا اور دس ارب روپے کی سبسڈی دی گئی ہے۔  انھوں نے بتایا کہ یوٹیلٹی سٹورز کارپوریشن کے اشتراک سے حکومت 2000 یوتھ سٹورز کھولنے جا رہی ہے۔  یہ سٹورز کامیاب نوجوان پروگرام کے تحت کھولے جائیں گے اور انہیں بلا سود قرض فراہم کیا جائے گا۔  ان کا کہنا تھا کہ اس سے نہ صرف نوجوانوں کو روز گار ملے گا بلکہ مقامی آبادی کے لیے سستی اشیا کی فراہمی کا باعث بنیں گے۔  اس سے چار لاکھ افراد کو براہ راست اور آٹھ لاکھ کو بالواسطہ کاروبار اور روزگار کے مواقع ملیں گے۔  فردوس عاشق اعوان نے بتایا حکومت کے بڑے شہروں میں 12 کیش اینڈ کیری سٹورز قائم کرنے جا رہی ہے جو قیمتوں میں استحکام لانے میں معاون ثابت ہوں گے۔  یوٹیلیٹی سٹور ملک بھر میں 50 ہزار تندوروں اور ڈھابوں کو رعایتی مقرر کردہ نرخوں پر اشیا فراہم کرے گا۔  معاون خصوصی برائے اطلاعات کا کہنا تھا کہ راشن کارڈز کا اجرا رمضان سے قبل کر دیا جائے گا۔ ان کارڈز کی مدد سے مستحق افراد کو اشیا ضرورت کی قیمتوں پر 25 سے 30 فیصد تک رعایت ملے گی۔  افغانستان کے سرحدی علاقوں میں فری زون قائم کرے گا جہاں یوٹیلیٹی سٹورز قائم ہوں گے یوٹیلیٹی سٹورز کارپوریشن پاکستان اور افغانستان کے سرحدی علاقوں میں پانچ فری زون قائم کرے گا جہاں یوٹیلیٹی سٹورز قائم ہوں گے تاکہ افغانستان سے درآمد ہونے والی اشیا کی فراہمی یقینی بنائی جائے اور کھانے پینے کی اشیا کی سمگلنگ کی روک تھام ہو سکے۔  ان کا مزید کہنا تھا کہ حکومت نے چینی کی قیمتوں کو کنٹرول کرنے کے حوالے سے فیصلے کیے ہیں جن میں چینی کی درآمد پر پابندی فی الفور اٹھانے کا فیصلہ کیا گیا ہے جبکہ ڈیوٹی ختم کرنے پر غور کیا جا رہا ہے۔  انھوں نے بتایا کہ حکومت نے گندم اور چینی کی ذخیرہ اندوزی کے خلاف سخت ایکشن کی ہدایات کی ہیں۔  ان کا مزید کہنا تھا کہ اب تک یوٹیلیٹی سٹورز کے پیکیج سے 50 لاکھ خاندان فائدہ اٹھا رہے تھے لیکن وزیرِ اعظم کی ہدایت پر اب انہیں بڑھا کر ایک کروڑ خاندان کر دیا گیا ہے۔


Summary: جب کسی بھی شعبے یا صنعت میں کچھ مخصوص افراد یا کمپنیاں ضرورت سے زیادہ منافع یا اجارہ داری قائم کرنے کے لیے گٹھ جوڑ کر لیتی ہیں تو اسے کارٹلائزیشن کہتے ہیں۔

کیا پاکستان میں مہنگائی کی وجہ ’کارٹلائزیشن‘ ہے؟

جب کسی بھی شعبے یا صنعت میں کچھ مخصوص افراد یا کمپنیاں ضرور سے زیادہ منافع یا اجارہ داری قائم کرنے کے لیے گٹھ جوڑ کرلیتی ہیں تو ایسے کارٹلائزیشن کہتے ہیں یہ سنہ 2008 کی بات ہے جب پاکستان میں بنک صارفین کو اچانک پتا چلا کہ بنک کی اے ٹی ایم مشین سے کیش نکلوانے پر بنک کے سروس چارجز بہت بڑھ گئے ہیں۔ یہ معاملہ صرف ایک یا دو بنکس تک محدود نہیں تھا بلکہ ملک کے تمام بنکوں نے اپنے اے ٹی ایم چارجز میں اچانک اور ایک جتنا اضافہ کر دیا۔  آج کل بھی پاکستان میں اسی گٹھ جوڑ یا کارٹلائزیشن کی بازگشت سنائی دے رہی ہے اور اس کی وجہ ہے ملک میں جاری مہنگائی، خاص طور پر آٹے اور چینی کی قیمت میں اچانک اضافہ۔  دنیا بھر میں کاروباری گٹھ جوڑ یا اجارہ داری قائم کرنا خاصی پرانی روایت ہے لیکن اس کے ساتھ ساتھ اس کے خلاف ریاستی ادارے بھی سرگرم رہتے ہیں۔ پاکستان میں بھی صورتحال زیادہ مختلف نہیں ہے۔  جب کسی بھی شعبے یا صنعت میں کچھ مخصوص افراد یا کمپنیاں ضرورت سے زیادہ منافع یا اجارہ داری قائم  کرنے کے لیے گٹھ جوڑ کرلیتی ہیں تو اسے کارٹلائزیشن کہتے ہیں۔  مختلف ملکوں نے اس رجحان کے خلاف مختلف قسم کے قواعد و ضوابط اور قوانین بنا رکھے ہیں۔ گٹھ جوڑ کر کے یا کاروبار پر اجارہ داری قائم کرکے زائد منافع کمانا جرم ہے لیکن اس کو ثابت کرنا بہت مشکل ہے۔ پاکستان میں کاروباری گٹھ جوڑ کے ذریعے جو بھی کاروبار کیا جاتا ہے اس پر نظر رکھنے کے لیے حکومت نے مسابقتی کمیشن کا ادارہ قائم کیا ہے۔  مسابقتی کمیشن کی ذمہ داریوں میں زائد منافع کے لیے کاروبار میں گٹھ جوڑ کرکے مصنوعی قلت پیدا کرنے میں ملوث افراد کے خلاف کارروائی کرنا شامل ہے۔  اس کے علاوہ مسابقتی کمیشن گمراہ کن اشتہاری طریقوں سے مصنوعات بیچنے میں ملوث افراد اور کمپنیوں کے خلاف کارروائی کرنے اور ان پر جرمانے عائد کرنے کا بھی مجاز ہے۔ دنیا بھر میں کاروباری گٹھ جوڑ یا اجارہ داری قائم کرنا خاصی پرانی روایت ہے لیکن اس کے ساتھ ساتھ اس کے خلاف ریاستی ادارے بھی سرگرم رہتے ہیں اس کے علاوہ اداروں کے انضمام کی منظوری کے لیے مسابقتی کمیشن کی منظوری چاہیے ہوتی ہے تاکہ یہ یقینی بنایا جا سکے کہ اس انضمام سے کسی ادارے کی کسی کاروبار پر اجارہ داری تو قائم  نہیں ہو گی۔ مسابقتی کمیشن نے مختلف سیکٹرز پر پچھلے بارہ برسوں میں کاروبار میں گٹھ جوڑ، ذخیرہ اندوزی اجارہ داری کے غلط استعمال اور  گمراہ کن اشتہاری اور مارکیٹنگ طریقوں سے مصنوعات بیچنے میں ملوث افراد اور کمپنیوں کے خلاف کارروائی کرتے ہوئے 2399 آرڈر جاری کیے اور مختلف سیکٹرز پر 27 ارب روپے کے قریب جرمانے عائد کیے۔  پاکستان میں کاروباری گٹھ جوڑ کے ذریعے جو بھی کاروبار کیا جاتا ہے اس پر نظر رکھنے کے لیے حکومت نے مسابقتی کمیشن کا ادارہ قائم کیا ہے


Summary: پٹرول یا گیس کے بجائے بجلی سے چلنے والا یہ رکشہ تاحال مارکیٹ میں متعارف تو نہیں کروایا گیا مگر خیال ہے کہ اس کی قیمت کسی عام رکشے سے زیادہ ہو گی مگر سواری سستی پڑے گی۔

الیکٹرک رکشہ: ’قیمت زیادہ ہو گی مگر سواری سستی‘

آٹو رکشے میں بیٹھنے سے قبل کرائے پر رکشہ ڈرائیور سے بحث ہونا کوئی غیر معمولی بات نہیں۔ ’ارے بھائی اِدھر ہی تو جانا ہے‘ کا جواب اکثر ’جناب پٹرول اور گیس کے ریٹ بڑھ گئے ہیں‘ کی صورت میں ملتا ہے اور تھوڑی بحث اور گلے شکوؤں کے بعد عموماً قابل قبول کرائے پر اتفاق ہو جاتا ہے۔ حالی ہی میں ایک پاکستانی آٹو کمپنی ’سازگار انجینئرنگ ورکس‘ نے ایک ’ماحول دوست‘ الیکٹرک رکشے کی رونمائی کی ہے۔ پٹرول یا گیس کے بجائے بجلی سے چلنے والا یہ رکشہ تاحال مارکیٹ میں متعارف تو نہیں کروایا گیا مگر خیال ہے کہ اس کی قیمت کسی عام رکشے سے زیادہ ہو گی۔ تاہم کمپنی کے مطابق اس کی سواری سستی پڑے گی۔ ’سوائے بیٹری، موٹر اور کنٹرولر کے (جو درآمد شدہ ہیں)۔ وہ بھی پاکستان میں بن سکتے ہیں۔ جیسے ہی پاکستان میں الیکٹرک وہیکل پالیسی آتی ہے، اس کی صنعت پاکستان میں لگ جائے گی تو یہ رکشہ 100 فیصد پاکستانی ہو جائے گا۔‘ بجلی سے چلنے والے اس رکشے میں 48 وولٹ بیٹری، تین کلو واٹ کی موٹر اور کنٹرولر موجود ہیں۔ یہ اس کے انجن کی جگہ یعنی رکشہ ڈرائیور کی سیٹ کے نیچے موجود ہیں۔  الیکٹرک رکشہ کی قیمت روایتی رکشہ سے زیادہ ہو گی تاہم اس کو بنانے والی کمپنی کا دعویٰ ہے کہ اس کی سواری سستی پڑے گی علی کہتے ہیں کہ برقی رکشے میں بیٹھنے والوں کو اس لیے بچت ہو گی کیونکہ ’جب رکشہ ڈرائیور کا خرچہ کم ہو گا تو رکشے کی سواری کا کرایہ خود ہی کم ہو جائے گا۔‘ کمپنی کا دعویٰ ہے کہ برقی رکشے سے ڈرائیور سالانہ ڈھائی لاکھ روپے پٹرول اور گیس یعنی فیول کی مد میں بچا سکیں گے  سالانہ 30 ہزار روپے اس کی دیکھ بھال (یعنی ٹیوننگ اور موبل آئل) کے خرچے میں بچائے جا سکیں گے۔ یہ الیکٹرک رکشہ تاحال بازار میں لوگوں کے خریدنے کے لیے دستیاب نہیں ہے۔ یہی وجہ ہے کہ اس کی قیمت کا تعین نہیں کیا جا سکا مگر خیال ہے کہ عام آٹو رکشے کے مقابلے اس کی قیمت کافی زیادہ ہو گی۔ سازگار نے اس بارے میں کوئی واضح تاریخ نہیں دی کہ یہ رکشہ مارکیٹ میں کب متعارف کرایا جائے گا اور وہ حکومتی الیکٹرک وہیکل پالیسی کے نفاذ اور ڈیوٹی میں رعایت کے منتظر ہیں جس کے بعد ہی وہ بڑے پیمانے پر الیکٹرک رکشے کی مقامی سطح پر اسمبلی کا باقاعدہ آغاز کر سکیں گے۔ یاد رہے کہ پاکستان کی اعلان کردہ الیکٹرک وہیکل پالیسی کے مطابق حکومت اگلے پانچ برسوں میں ایک ہزار بجلی سے چلنے والی بسیں خریدے گی اور انھیں سڑکوں پر نجی کمپنیوں کی مدد سے چلائے گی۔


Summary: چین سے کورونا وائرس کو پاکستان آنے سے روکنے کے لیے پاکستانی حکام نے چین کے راستے کراچی بندر گاہ تک پہنچنے والے سامان کو ریلیز کرنے سے انکار کر دیا ہے۔

کراچی پہنچنے والے چینی سامان کو ریلیز کرنے سے انکار

چین سے کورونا وائرس کو پاکستان آنے سے روکنے کے لیے پاکستانی حکام نے چین کے راستے کراچی بندر گاہ تک پہنچنے والے سامان کو ریلیز کرنے سے انکار کردیا ہے۔  حکام کا کہنا ہے کہ جب تک اس سامان پر جراثیم کش ادویات کا سپرے نہیں کیا جاتا یا اس کو اس مشین سے نہیں گزارا جاتا جو اس وائرس کی  نشاندہی کرسکے اس وقت تک اس سامان کو بندرگاہ سے ریلیز نہیں کیا جائے گا اور نہ ہی ان اشیا کو درآمد کرنے والے افراد کے حوالے کیا جائے گا۔ بی بی سی کو حاصل ہونے والی دستاویزات میں کہا گیا ہے کہ پاکستانی حکومت نے یہ اقدام کورونا وائرس کی روک تھام کے لیے اُٹھایا ہے۔ اس سرکاری دستاویز میں کہا گیا ہے کہ  چین کے شہر ووہان اور دیگر متاثرہ علاقوں میں کورونا وائرس کے پھیلنے کے بعد ان علاقوں سے منگوائی گئی چیزوں کو کراچی بندر گاہ پر ہی روک لیا گیا ہے۔ اس سرکاری دستاویز میں کہا گیا ہے گشتہ 15 روز کے دوران چین کے مذکورہ شہر اور دیگر علاقوں سے تاجروں نے جو سامان منگوایا ہے اس کو کسی طور پر بھی ریلیز نہیں کیا جائے گا۔ سرکاری دستاویز میں اس بات کا بھی ذکر کیا گیا ہے کہ اس سامان کی ترسیل صرف اسی وقت ہی ممکن ہو سکے گی جب اس پر جراثیم کش ادویات کا سپرے یا اس مراحل سے نہیں گزارا جاتا جس کے ہونے کے بعد اس بات کا یقین ہو جائے کہ چین سے منگوائی گئی ان چیزوں میں کورونا وائرس موجود نہیں ہے۔ اُنھوں نے کہا کہ اُنھوں نے چین سے جو چیزیں منگوائی ہے ان میں زیادہ تر کھانے پینے کی اشیا ہیں جو ڈبوں میں بند ہیں اور ان میں غدا کو محفوظ کرنے والے کیمائی اجزا بھی شامل ہوتے ہیں لیکن اگر زیادہ دیر تک کھانے پینے کی اشیا کراچی بندر گاہ پر ہی پڑی رہیں تو ان چیزوں کے خراب ہونے کا خطرہ بدستور موجود ہے۔ اُنھوں نے کہا کہ کورونا وائریس چین کے شہر ووہان اور اس کے کچھ اور علاقوں میں پایا گیا ہے لیکن چین کے دوسرے علاقے تو ابھی تک محفوظ ہیں۔ اُنھوں نے کہا کہ پاکستانی تاجر چین کے مختلف شہروں سے سامان منگواتے ہیں۔ اُنھوں نے کہا کہ اس جان لیوا وائرس کی وجہ سے چین سے آنے والے سامان کی مانیٹرنگ سخت کردی گئی ہے۔ دوسری طرف پاکستان کے ایوان بالا یعنی سینیٹ میں حزب مخالف کی جماعتوں نے کورونا وائرس سے بچانے کے لیے چین میں مقیم پاکستانیوں کو فوری طور پر وطن واپس لانے کا مطالبہ کیا ہے۔  پاکستان مسلم لیگ نواز کے سینیٹر مشاہد اللہ خان اور پختون خوا ملی عوامی پارٹی کے سینیٹر عثمان کاکٹر کا کہنا تھا کہ حکومت ان چار پاکستانی طالبعلوں کو بھی وطن واپس لائے جن میں کورونا وائرس کی تصدیق ہوئی ہے۔ اُنھوں نے کہا کہ ان افراد کے لیے ایک الگ سے وارڈ قائم کیا جائے جہاں پر ان کا علاج کیا جاسکے۔


Summary: امریکہ کے سیکرٹری برائے تجارت ولبر روس نے کہا ہے کہ چین میں پھیلنے والا مہلک کورونا وائرس امریکہ کی معیشت کے لیے مثبت ثابت ہو سکتا ہے۔ ان کے اس بیان پر شدید تنقید کی جا رہی ہے۔

کورونا وائرس سے امریکہ کو معیشت میں ’بہتری کی امید‘

امریکہ کے سیکرٹری برائے تجارت ولبر روس نے کہا ہے کہ چین میں پھیلنے والا مہلک کورونا وائرس امریکہ کی معیشت کے لیے مثبت ثابت ہو سکتا ہے۔ اس وائرس کے تیزی سے پھیلاؤ نے چین کی معیشت اور عالمی ترقی پر اس کے اثرات کے حوالے سے خدشات میں اضافہ کر دیا ہے۔ ولبر روس کے اس بیان پر ٹرمپ انتظامیہ کے ناقدین کی جانب سے شدید ردعمل سامنے آیا ہے۔ فاکس بزنس نیوز پر پوچھے گئے ایک سوال پر کہ آیا اس وائرس کا پھیلاؤ امریکی معیشت کے لیے خطرہ ہے، ولبر روس نے کہا: ’میں ایک انتہائی بدقمست اور مہلک بیماری پر کامیابی کے بارے میں بات نہیں کرنا چاہتا۔‘ انھوں نے مزید کہا ’حقیقت یہ ہے کہ اس سے کاروباروں کو اپنی سپلائی چین پر نظرِثانی کرنے کے لیے ایک اور چیز مل گئی ہے۔۔۔ تو میرے خیال میں اس سے شمالی امریکہ میں ملازمتوں کی واپسی میں تیزی لانے میں مدد ملے گی۔‘ بعد ازاں امریکی محکمہ تجارت نے ان کے بیان کا حوالہ دیتے ہوئے کہا ’جیسا کے سیکرٹری روس نے واضح کیا ہے کہ سب سے پہلا قدم وائرس پر قابو پانا اور اس سے متاثر ہونے افراد کی مدد کرنا ہے۔‘ ولبر روس کے اس بیان پر شدید تنقید کی جا رہی ہے۔ ڈیموکریٹ پارٹی کے رکن کانگرس ڈان بیئر نے سماجی رابطوں کی ویب سائٹ ٹوئٹر پر ایک مہلک وبا کے دوران کاروباری فوائد پر بات کرنے سے متعلق سوال اٹھایا۔ ماہرین معاشیات نے بھی ولبر روس کے بیان پر سوالات اٹھائے ہیں۔ سنگاپور میں برطانوی کمپنی ’دی اکانومسٹ انٹیلی جنس یونٹ‘ کے سائمن بیپٹسٹ نے بی بی سی کو بتایا کہ انھیں یہ بیان ’انتہائی عجیب‘ لگا۔ انھوں نے اس بات پر زور دیا کہ وائرس امریکہ پر مثبت کے بجائے منفی اثرات مرتب کرے گا۔ ’ہر چیز کے باوجود امریکہ درحقیقت ہارنے والا ہے، چین ابھی بھی امریکہ کے لیے بڑی مارکیٹ ہے تو اگر چین کی معیشت میں کمی آتی ہے تو اس سے امریکہ کو بھی دھچکا لگے گا۔‘ کورونا وائرس کے تیزی سے پھیلاؤ نے چین کی معیشت اور عالمی ترقی پر اس کے اثرات کے حوالے سے خدشات میں اضافہ کیا ہے ماہرین معاشیات کا کہنا ہے کہ سنہ 2002 اور 2003 میں پھیلنے والی وبا سارس کے مقابلے کورونا وائرس دنیا کی معیشت پر زیادہ اثر انداز ہو گا۔ سارس نے کم از کم آٹھ ہزار افراد کو متاثر کیا تھا جس کی وجہ سے 700 سے زائد اموات ہوئیں اور عالمی معیشت کو 30 بلین ڈالر کا نقصان ہوا۔ کورونا وائرس کی وجہ سے چین میں ٹیکنالوجی اور کاریں بنانے والی کمپنیوں سمیت بڑے کاروبار عارضی طور پر بند ہو رہے ہیں جبکہ حکام نے نئے قمری سال کے موقع پر چھٹیوں میں اضافہ اور ملک میں سفری پابندیاں بھی عائد کر دی ہیں۔


#AskDanish: دانش کنیریا کے پاس ’کوئی ذریعہ آمدن نہیں‘

بلال شیخ نامی ٹویٹر صارف کے سوال کے جواب میں دانش کنیریا کا کہنا تھا کہ وہ اپنی ماضی کی بات پر قائم ہیں کہ میچ فکس کرنے والے اور ملک کو بیچنے والے کھلاڑیوں کو دوبارہ ٹیم میں شامل کیا گیا، لیکن انھوں نے کبھی ملک کا سودا نہیں کیا۔ دانش کنیریا سے جب ان کی آمدن کے ذریعے سے متعلق سوال کیا گیا تو انھوں نے بتایا کہ اُن کا  اس وقت کوئی ذریعہ آمدن نہیں ہے۔ اسد بخاری نامی صارف نے جب پاکستانی ٹیم کے سابق فاسٹ باؤلر محمد آصف کے بارے میں سوال پوچھا تو جواب دیتے ہوئے دانش کنیریا نے کہا کہ محمد آصف نئی بال سے بولنگ کرنا جانتے ہیں اور انھیں دوبارہ کھیلنا چاہیے۔ ایک اور ٹوئٹر صارف انوراگ سونی نے جب ان سے پوچھا کہ کیا وہ گجراتی زبان پڑھنا، لکھنا اور بولنا جانتے ہیں تو دانش کنیریا کا کہنا تھا کہ وہ گجراتی بول تو سکتے ہیں تاہم لکھ یا پڑھ نہیں سکتے ہیں۔ مستقبل کے بارے میں پوچھے گئے سوالات کے جواب میں ان کا کہنا تھا کہ وہ امید کرتے ہیں کہ پاکستان کرکٹ بورڈ اُن پر عائد کی گئی ’غیر اخلاقی‘ پابندی ہٹانے کے حوالے سے کچھ کرے گا اور وہ اُس کا انتظار کر رہے ہیں۔ دانش کنیریا کا کہنا تھا کہ کرکٹ وہ واحد چیز ہے جس کے بغیر وہ جینے کا تصور نہیں کرتے اور ان کے لیے یہ وقت بہت تکلیف دہ ہے۔ پاکستان سے محبت اور انڈیا نقل مکانی کرنے سے متعلق سوال کے جواب میں دانش کنیریا کا کہنا تھا کہ وہ پاکستان سے بہت محبت کرتے اور انھوں نے کبھی بھی انڈیا منتقل ہونے کا ارادہ نہیں کیا۔ یادگار وکٹوں کے بارے میں بات کرتے ہوئے ان کا کہنا تھا کہ وہ انڈیا کے شہر موہالی میں کھیلے جانے والے یادگار میچ میں وریندر سیہواگ کو بھی آؤٹ کر چکے ہیں تاہم ان کی زندگی کی یادگار وکٹ سچن ٹنڈولکر کی تھی۔ "انو" کے نام سے ایک صارف نے دانش کنیریا سے پاکستان میں عوام کی جانب سے متعصب کے برتاؤ کے بارے میں سوال پوچھا تو ان کا کہنا تھا کہ پاکستان کے لوگ ان سے بہت پیار کرتے ہیں اور انھیں کبھی تعصب کا سامنا نہیں کرنا پڑا ہے۔ اپنے مداحوں کے سوالات کے جواب دیتے ہوئے دانش کنیریا نے کہا کہ وہ انضمام الحق کو پاکستان کرکٹ ٹیم کا بہترین کپتان سمجھتے ہیں۔ ٹوئٹر صارف عمر نادر نے جب دانش کنیریا سے وزیراعظم پاکستان عمران خان کے بارے میں رائے مانگی تو ان کا کہنا تھا کہ ملک ان کی قابل قیادت میں ضرور ترقی کرے گا۔ واضح رہے کہ دانش کنیریا نے 61 ٹیسٹ میچوں میں پاکستان کی نمائندگی کرتے ہوئے 261 وکٹیں حاصل کیں۔ وہ ٹیسٹ کرکٹ میں سب سے زیادہ وکٹیں لینے والے پاکستانی بولرز میں وسیم اکرم، وقار یونس اور عمران خان کے بعد چوتھے نمبر پر ہیں۔


Summary: پاکستانی فٹ وئیر کی برآمدات رواں مالی سال کے پہلے چار ماہ میں 33 فیصد اضافے کے بعد 3 کروڑ 20 لاکھ ڈالرز رہیں ہیں جبکہ گذشتہ مالی سال بھی فٹ وئیر کی برآمدات میں 27 فیصد اضافہ ہوا۔

’درآمدی جوتے اب عوام کی قوتِ خرید سے باہر ہوگئے ہیں‘

جو جوتے آج ظریف خان کی دکان پر فروخت کے لیے موجود ہیں وہ سب کے سب پاکستان میں بنے ہیں۔ ایک ڈیڑھ سال پہلے تک اس دکان پر صرف چینی جوتے بکتے تھے لیکن اب نہیں۔    چین سے جوتوں کی کم ہوتی درآمد نے جوتا سازی کی مقامی صنعت کو مضبوط کیا ہے اور اسی لیے مقامی کھپت میں اضافے کے علاوہ پاکستانی فٹ وئیر کی برآمدات بھی بڑھی ہیں اور وہ رواں مالی سال کے پہلے چار ماہ میں 33 فیصد اضافے کے بعد 3 کروڑ 20 لاکھ ڈالرز رہیں ہیں۔ جبکہ گذشتہ مالی سال بھی فٹ وئیر کی برآمدات میں بھی 27 فیصد اضافہ ہوا تھا۔  آب پارہ مارکیٹ میں دکاندار محمد مصدق نے بتایا کہ دو سال پہلے تک ان کی دکان پر 60 فیصد چینی اور 40 فیصد کے قریب مقامی بنے ہوئے جوتے بکتے تھے جبکہ اب ان کے پاس نوے فیصد سٹاک مقامی طور پر بنے ہوئے جوتوں پر مشتمل ہے۔ محمد مصدق کا کہنا ہے کہ دو سال پہلے جو چینی جوتا انھیں 300-400 روپے میں ملتا تھا اب وہی 700-800 روپے کا ہے۔ ان کا کہنا ہے کہ متوسط طبقے کے جو گاہک اس کے پاس آتے ہیں وہ مہنگا جوتا خریدنے کی استطاعات نہیں رکھتے اور اب مہنگائی بڑھنے سے وہ مجبوری میں ہی جوتا خریدتے ہیں۔ لاہور میں زارا شوز کے چیف ایگزیکٹو منصور احسن کہتے ہیں ’نہ صرف مقامی طور تیار کردہ جوتوں کی طلب میں اندرون ملک بلکہ ان کی برآمدات میں بھی اضافہ ہوا ہے۔‘ گذشتہ مالی سال انھوں نے دس لاکھ ڈالرز مالیت کے جوتے برآمد کیے تھے۔ وہ امید کر رہے ہیں کہ اس سال وہ پندرہ لاکھ ڈالرز تک کے جوتے برآمد کریں گے۔ وہ کہتے ہیں ’چین کی صرف جوتوں کی سالانہ برآمدات 40 ارب ڈالرز ہیں۔ حکومت اگر اس صنعت پر توجہ دے تو نہ صرف ہم مقامی طلب کو باآسانی پورا کر سکتے ہیں بلکہ اپنی برآمدات کو بھی ایک دو سالوں میں ایک ارب ڈالرز سے زائد تک لے جا سکتے ہیں۔‘ سمبا انٹر پرائزز کے میاں محمد سلیمان کے مطابق ان کی فیکٹری میں زیادہ تر برائڈل جوتے تیار ہوتے ہیں لیکن گزشتہ ایک سال میں لوگوں کی قوت خرید متاثر ہونے کی وجہ سے مقامی مارکیٹ سے کم آڈرز مل رہے ہیں اور اس لیے وہ بھی اب برآمدات پر توجہ دے رہے ہیں۔  ’موسم گرما میں کئی دن ایسے بھی تھے جب فروخت صفر رہی، اب سردیوں میں بھی بامشکل چار سے پانچ جوڑے فروخت ہوتے ہیں، جبکہ دو سال پہلے تک اس موسم میں پندہ سے بیس جاگرز اور جوتے یومیہ باآسانی فروخت ہوجاتے تھے۔ پچھلے ایک سال میں منافع تو دور کی بات میں بامشکل اپنا خرچہ نکال پایا ہوں۔‘


Summary: پاکستان میں گندم کے حالیہ بحران اور آٹے کی بڑھتی قیمت کی وجہ خراب طرزِ حکومت ہے یا پاکستان میں اجناس اور فصلوں کی متوقع پیداوار کے تخمینے کے نظام میں کوتاہی؟

پاکستان میں گندم کے بحران کی وجہ غلط اندازے ہیں؟

پاکستان میں گندم کے حالیہ بحران اور آٹے کی بڑھتی قیمت پر جہاں عوام پریشان ہیں وہیں حزب اختلاف کی جماعتیں اس کا ذمہ دار حکومتی پالیسیوں اور خراب طرزِ حکومت کو قرار دے رہی ہیں۔ کیا پاکستان میں اجناس اور فصلوں کی متوقع پیداوار کے تخمینے کے نظام میں کہیں کوتاہی ہوتی ہے یا اس نظام میں کوئی سقم ہے۔ ڈاکٹر تصور حسین کے مطابق اس مرحلے میں تقریباً تمام ملک سے اعداو شمار اکٹھے کر لیے جاتے ہیں اور کاٹن کروپ ایسسمنٹ کمیٹی کے اجلاس میں چاروں صوبائی سیکرٹری برائے زراعت یہ وہاں پیش کرتے ہیں جس کے بعد فصل کی متوقع پیداوار کا باخوبی تخمینہ لگایا جاتا ہے۔ اور اگر پیداوار میں کمی ہے تو اس کی وجوہات پر بھی غور کیا جاتا ہے۔ ڈاکٹر تصور حسین ملک نے بتایا کہ فصل کی پیدوار کے اعداد و شمار کا آخری مرحلہ جنرز کے پاس ہوتا ہے اور شاید یہ دنیا میں سب سے اچھا نظام ہے جہاں ہر جنر روزانہ کی جننگ کی جانیوالی کاٹن بیلز کا ڈیٹا اپنے ہیڈ کواٹر یعنی پاکستان جنرز ایسوسی ایشن کے دفتر میں بھیجتے ہیں جو ملتان میں ہے۔ تاہم اس مرتبہ حکومت نے گندم کی فصل کی متوقع پیدوار کو بمپر فصل قرار دیا تھا اور اپنے ذخیرہ میں سے گندم کو برآمد کر دیا جس کے وجہ سے موجودہ بحران پیدا ہوا۔ ان کا کہنا تھا کہ پاکستان میں کسی بھی فصل کی متوقع پیدوار کے تخمینے کے لیے متعین طریقہ کار اور نظام دنیا کے بہترین نظاموں میں سے ایک ہے لیکن بعض اوقات یہ نظام موجود ہونے کے باوجود بھی کام نہیں کرتا۔ ان کا کہنا تھا کہ اس پورے نظام کا تعلق گڈ گورننس سے ہے اگر وفاقی حکومت یا صوبائی حکومت اس طرف توجہ نہیں دے رہی تو نیچے کے تمام محکمے اپنا کام مناسب انداز سے نہیں کرتے، اس میں فیلڈ میپنگ، پلانٹ پاپولیشن ڈینسٹی اور پلانٹ سیمپلنگ کو بہتر انداز سے سرانجام نہیں دیا جاتا۔ ان کا کہنا تھا کہ دوسری کوتاہی یہ ہوتی ہے کہ وفاقی حکومت کی جانب سے غیر حقیقی اہداف مقرر کیے جاتے ہیں۔ مثال کے طور پر اگر ملک میں گندم کی پیداوار 22 ملین ٹن ہوتی ہے تو ہدف 26 ملین ٹن رکھ دیا جاتا ہے۔ ڈاکٹر تصور کا کہنا تھا کہ پاکستان میں ذراعت میں دو گروپ کام کرتے ہیں۔ ایک وہ حکومتی ادارے مثلاً ذرعی تحقیق کا محکمہ، کروپ رپورٹنگ کا محکمہ اور خود وزارت بھی شامل ہوتی ہے جو کسان کو فائدہ دینے کی کوشش میں ہوتے ہیں کیونکہ سالانہ پیداوار سے کسی بھی فصل کے ریٹ کا تعین ہوتا ہے۔  ڈاکٹر وسیم الحسن کا کہنا تھا کہ موجودہ نظام میں سپارکو کا محکمہ ساتھ تو ہے لیکن فنڈنگ کے مسائل کی وجہ سے زیادہ متحرک نہیں ہے اگر اس کو بہتر طریقے سے شامل کریں اور کسی بھی فصل کے فیلڈ میپنگ کے وقت ہم سپارکو سے سیٹلائٹ امیجز سے بہتر رہنمائی لے تو فصل کی پیداوار اور اس کی بیجائی کے عمل کو بہتر بنا سکتے ہیں۔


Summary: سٹیٹ بینک نے اگلے دو ماہ کے لیے بھی پالیسی ریٹ یا شرح سود کو 13.25 پر رکھنے کا فیصلہ کیا ہے، تاہم کچھ ماہرین کہتے ہیں کہ شرح سود کم کیے بغیر معاشی سرگرمیاں تیز کرنا ناممکن ہے۔

’ہاٹ منی‘ کیا ہے اور شرح سود سے اس کا تعلق

پاکستان کے مرکزی بینک کے سربراہ رضا باقر نے اگلے دو ماہ کے لیے بھی پالیسی ریٹ یا شرح سود کو تیرہ اعشاریہ پچیس فیصد کی بلند سطح پر برقرار رکھنے کا فیصلہ کیا ہے۔     انٹرسٹ یا پالیسی ریٹ اس شرح کو کہتے ہیں جس پر مرکزی یا سٹیٹ بنک دیگر بینکوں اور مالیاتی اداروں کو قرضے جاری کرتا ہے۔ سٹیٹ بینک کی جانب سے سود کی شرح اتنی بلند سطح پر رکھنے کی وجہ سے ملک میں غیر ملکی سرمایہ کاری نے بھی پچھلے چھ ماہ میں تاریخ کی بلند ترین سطح کو چھو لیا ہے۔  ماہر معاشیات ڈاکٹر وقار کے مطابق اتنی بڑی سرمایہ کاری سے سٹیٹ بینک اوپن مارکیٹ سے ڈالرز خرید کر ایکسچینج ریٹ میں وقتی طور استحکام لانے میں کامیاب ہو چکا ہے۔ مارکیٹ ذرائع کے مطابق مرکزی بینک نے پچھلے دو ماہ میں اوپن مارکیٹ سے تین ارب ڈالرز خریدے ہیں اور اب  اس کے زرمبادلہ کے ذخائر ساڑھے گیارہ ارب ڈالرز سے تجاوز کرچکے ہیں۔ انھوں نے کہا  کہ درآمدات میں کمی کی وجہ سے بھی حکومت کا جاری خسارہ پہلے چھ ماہ میں آٹھ ارب 61 کروڑ ڈالر سے کم ہوکر دو ارب 15 کروڑ ڈالر رہ گیا ہے،  لیکن دوسری جانب حکومتی قرضوں میں غیر معمولی اضافے کے باعث قرضوں کا حجم جی ڈی پی کے سائز سے بھی تجاوز کر چکا ہے۔ انھوں نے کہا کہ بانڈز مارکیٹ کو پرکشش بنانا آئی ایم ایف کے فنانشل ماڈل کا حصہ ہے۔ انہوں نے کہا کہ آئی ایم ایف نے مصر اور انڈونیشیا میں بھی شرح سود میں اضافہ کرکے ان کی بانڈز مارکیٹس میں غیر ملکی سرمایہ کاروں کو راغب کیا تھا۔ جبکہ 1997 میں بھی آئی ایم ایف پروگرم میں جانے کے بعد پاکستان کو ایسا ہی کرنا پڑا تھا۔ ڈاکٹر وقار کا کہنا ہے حکومت کو یہ احساس ہے کہ بانڈز سے حاصل ہونے والی رقم پر شرح سود بہت زیادہ ہے  جسے کم کرنا بہت ضروری ہے۔ ان کا کہنا ہے شرح سود کم کیے بغیر معاشی سرگرمیاں تیز کرنا ناممکن ہے۔ انہوں نے کہا کہ حکومت کو بھی اس کا احساس ہے اس لیے وہ اس سال دو ارب ڈالرز کے یورو بانڈز دو ارب ڈالرز کے پانڈا بانڈز اور ایک ارب ڈالر مالیت کے سکوک بانڈز جاری کرنے کا اراداہ رکھتی ہے۔  شجر کیپیٹل کے چیف ایگزیٹو ریحان عتیق کا کہنا ہے یورو یا کسی اوربانڈز پر سات سے آٹھ فیصد پر حکومت کو با آسانی قرضہ مل سکتا ہے۔ لیکن لگتا ہے کہ مرکزی بینک بانڈزز کے ذریعے غیر ملکی سرمایہ کاری فی الحال جاری رکھنے کا ارادہ رکھتا ہے۔   انہوں نے کہا کہ اب حکومت بین الاقوامی مارکیٹ میں بانڈز جاری کرنے چاہیئے تا کہ کم شرح سود پر قرضہ حاصل کیا جا سکے، بصورت دیگر اسٹاک مارکیٹ اور صنعتی شعبے کی کارکردگی میں نمایاں بہتری آنے کا امکان نہیں۔


کورونا وائرس سے ہلاکتوں کی تعداد 106

ساتھ ہی چین میں کورونا وائرس سے متاثر ہونے والے افراد کی تعداد ایک دن میں دگنی ہو کر 2835 سے 4515 ہو گئی ہے۔ اب تک ہلاک ہونے والے زیادہ تر افراد میں ادھیڑ عمر یا ایسے افراد جنھیں پہلے سے سانس کی بیماریاں تھیں، شامل ہیں۔ وائرس کا یہ حملہ ایک ایسے وقت میں ہوا ہے جب لاکھوں افراد نئے قمری سال پر ہونے والی تقریبات کے سلسلے میں پورے ملک میں اپنے رشتہ داروں اور دوستوں کے پاس آتے جاتے ہیں۔   بیجنگ اور شنگھائی نے ہوبائی سے آنے والے افراد کو 14 دن تک زیرِ معائنہ رکھنے کے لیے اقدامات کیے ہیں۔ چین میں اب تک ہونے والی 106 اموات میں سے 100 ہوبائی صوبہ میں ہوئی ہیں۔ چین میں وائرس سے متاثرہ بہت سے شہروں میں سفری پابندیاں عائد ہیں جبکہ اتوار سے نجی گاڑیوں کو بھی سب سے زیادہ متاثرہ صوبے ہوبائی کے مرکزی اضلاع میں نقل و حرکت نہیں کرنے دی جائے گی کیونکہ یہی علاقہ اس وائرس کا مرکز ہے۔ چین کے سرکاری اخبار پیپلز ڈیلی کا کہنا ہے کہ ایمرجنسی کی صورتحال سے نمٹنے کے لیے ایک اور ہسپتال صرف سات دن کی قلیل مدت میں تعمیر کیا جائے گا تاکہ وائرس سے متاثرہ 1300 نئے افراد کا وہاں علاج کیا جا سکے۔  سنہ 2003 میں چمگادڑوں سے شروع ہونے والا وائرس بلیوں سے مماثلت رکھنے والے جانوروں میں منتقل ہوا اور پھر انسانوں تک پہنچا اس سے ان سب کا سے نظام تنفس شدید متاثر ہوا۔ اس وائرس کے پھیلاؤ کو روکنے کے لیے چینی حکام نے سفری پابندیاں عائد کر دی ہیں اور بہت سی کمپنیوں نے اپنے ملازمین سے کہا ہے کہ وہ گھر سے کام کریں چین میں زیادہ کاروبار کرنے والی کمپنیاں اس رجحان سے سب سے زیادہ متاثر ہوئی ہیں۔ عالمی منڈی میں تیل کی قیمت میں بھی 2.9 فیصد کمی دیکھی گئی ہے اور فی بیرل قیمت 58.14 ڈالر تک پہنچ گئی۔ تیل کے تاجروں کو خدشہ ہے کہ اگر چینی معیشت میں سستی آئی تو تیل کی مانگ میں کمی آ سکتی ہے۔ اس وائرس کے پھیلاؤ کو روکنے کے لیے چینی حکام نے سفری پابندیاں عائد کر دی ہیں اور بہت سی کمپنیوں نے اپنے ملازمین سے کہا ہے کہ وہ گھر سے کام کریں۔ انتظامیہ خطرناک وائرس کورونا کی وبا کو پھیلاؤ سے روکنے کے لیے شدید جدوجہد کر رہی ہے۔ یہ سب ایک ایسے موقع پر ہو رہا ہے جب لاکھوں افراد نئے چینی سال کی تقریبات کی تیاریاں کر رہے ہیں۔ بیجنگ اور ہانگ کانگ میں حکومت نے نئے سال کی بڑی تقریبات کو وائرس سے پھحلنے والے خطرے کے پیش نظر منسوخ کر دیا ہے تاکہ عوام آپس میں گھل مل نہ سکیں جس سے وائرس کے پھیلاؤ کا خدشہ ہے۔ ووہان شہر اور ہوبائی صوبہ جہاں سب سے زیادہ مریضوں کی تشخیص ہوئی ہے وہاں انتظامیہ نے سخت اقدامات اٹھائے ہیں اور پبلک ٹرانسپورٹ کو مکمل طور پر بند کر دیا ہے۔


Summary: دی اکانومسٹ نے اپنے حالیہ تجزیے میں کہا ہے کہ نریندر مودی کی پالیسیاں انھیں انتخابات جیتنے میں مدد دے سکتی ہیں لیکن وہی پالیسیاں ملک کے لیے سیاسی زہر ثابت ہو سکتی ہیں۔

دی اکانومسٹ کو مودی کی پالیسیاں کیوں کھٹکنے لگیں؟

اس میں ساتھ ہی یہ بھی کہا گیا ہے کہ شہریت کا قانون حکومت کا ایک بڑا قدم ہے۔ حکومت کی پالیسیاں نریندر مودی کو انتخابات جیتنے میں مدد کر سکتی ہیں لیکن وہی پالیسیاں ملک کے لیے سیاسی زہر ثابت ہو سکتی ہیں۔ اب حالیہ تجزیے میں کہا گیا ہے کہ تمام مذاہب کی عزت کرنے والے آئینی اصولوں کی حیثیت کم کرنے کی وزیراعظم مودی کی کوششیں انڈیا کی جمہوریت کو نقصان پہنچائے گی جو دہائیوں تک جاری رہ سکتا ہے۔ دی اکانومسٹ میں شائع اس تجزیے میں لکھا گیا ہے کہ مذہب کی بنیاد پر تقسیم کر کے بی جے پی نے اپنے ووٹ بینک کو مضبوط کیا ہے اور خراب ہوتی معیشت سے دھیان بھٹکایا ہے۔ اس کے ساتھ ہی یہ بھی لکھا ہے کہ این آر سی سے بی جے پی کو اپنے ایجنڈا آگے بڑھانے میں مدد ہو گی۔ تجزیے میں کہا گیا ہے کہ این آر سی ایک طویل مدتی عمل ہے جس میں فہرست بنائی جائے گی، تبدیل ہو گی اور ایک بار پھر بنائی جائے گی۔ اس عمل کے ذریعے مودی خود کو ملک کے 80 فیصد ہندو افراد کے محافظ کے طور پر پیش کریں گے۔ یہ تجزیہ بھی وزیراعظم نریندر مودی کے بارے میں تھا۔ اس میں کہا گیا تھا کہ وزیر اعظم مودی نے ’اچھے دنوں‘ کا وعدہ کیا جس کے بعد وہ اقتدار میں آئے۔ انھوں نے نوکری، بھائی چارے اور ملک کی بین الاقوامی سطح پر شہرت کا وعدہ کیا لیکن ترقی کی رفتار مایوسی کی حد تک سست ہے۔  اس میں یہ بھی کہا گیا کہ وزیراعظم مودی نے زیادہ تر طاقت اپنے ہاتھوں میں رکھی ہے اور ایک اکیلے آدمی کے لیے تبدیلی لانا بڑا چیلنج ہوتا ہے۔ اس تجزیے میں مودی سے وابستہ امیدوں کا اظہار کیا گیا تھا۔  جریدے کے مئی 2015 کے شمارے میں نریندر مودی کی تعریف بھی کی گئی تھی۔ اس میں کہا گیا تھا کہ مودی کے پختہ ارادوں پر شک نہیں کیا جا سکتا کیونکہ انڈیا میں بہت قابلیت ہے۔ یہ ملک دنیا کا سب سے زیادہ آبادی والا ملک بننے کی راہ پر آگے بڑھ رہا ہے۔ یہ دنیا کی تین سب سے بڑی معیشتوں میں سے ایک بن سکتا ہے۔   اس رپورٹ میں دی اکانومسٹ نے دعویٰ کیا تھا کہ مودی نے ملک کو ایسی کوئی معاشی ترقی نہیں دلوائی جس کی امید کی جا رہی تھی۔ اس رپورٹ میں انڈین وزیراعظم کو بہتری لانے والے سے زیادہ ایک حاکم بتایا گیا تھا۔  اس وقت کور سٹوری کا موضوع تھا ’کس طرح انڈیا کی معیشت چین کو پیچھے چھوڑ دے گی۔‘ اس تجزیے میں انڈین معیشت کی تعریف کی گئی تھی۔ اس میں کہا گیا تھا کہ انڈیا میں نجی کمپنیاں بے حد مضبوط ہیں اور اس سے ملک کی معیشت میں مضبوطی آئے گی۔


Summary: پاکستان کے وزیرِ اعظم نے کہا ہے کہ پاکستان میں ایسے لوگ ہوں گے جنھوں نے اقلیتوں کے ساتھ منصفانہ رویہ نہیں رکھا ہوگا، لیکن جب بھی کسی نے (ایسا کیا ہے تو) حکومت نے ان لوگوں کے خلاف اقدامات کیے ہیں۔

’نازی نظریے سے متاثر جماعت نے انڈیا پر قبضہ کر لیا ہے‘

پاکستان کے وزیرِ اعظم عمران خان نے کہا ہے کہ مذہبی اقلیتوں کے ساتھ تفریق پاکستان کے آئین کا حصہ نہیں اور نہ ہی یہ پاکستانی حکومت کی پالیسی میں شامل ہے۔  ڈیووس میں بی بی سی کی مشال حسین کے ساتھ ایک انٹرویو میں انھوں نے کہا کہ پاکستان میں ایسے لوگ رہے ہوں گے جنھوں نے اقلیتوں کے ساتھ منصفانہ رویہ نہیں رکھا ہوگا، لیکن جب بھی کسی نے (ایسا کیا ہے تو) حکومت نے لوگوں کے خلاف اقدامات کیے ہیں۔ انھوں نے کہا کہ ’انڈیا میں لوگ خوفزدہ ہیں۔ اگر بات کسی اقلیت یا خاص طور پر مسلمانوں کی کریں تو جو انڈیا میں ہو رہا ہے اس کا موازنہ پاکستان سے نہیں کیا جا سکتا۔‘ عمران خان سے جب سوال کیا گیا کہ وہ بین الاقوامی برادری کو کشمیر کے معاملے پر تجارتی مفادات سے آگے بڑھ کر دیکھنے کے لیے کہتے ہیں مگر خود بظاہر چین کے معاملے میں تجارت سے آگے دیکھنے پر قائل نظر نہیں آتے، تو انھوں نے کہا کہ دنیا میں کہیں بھی اگر کچھ ہو رہا ہے اس سے تناؤ کے ایسے خدشات جنم نہیں لیتے جیسا کشمیر کے مسئلے کی وجہ دو جوہری طاقتوں کے درمیان ہو رہا ہے۔ انھوں نے کہا کہ ’اگر کچھ غلط ہوتا ہے تو برصغیر سے کہیں دور تک اس کے اثرات ہوں گے۔ انڈیا غلط راستے پر جا رہا ہے اور یہ میرا فرض ہے کہ ایک ایسے فورم کو اس بارے میں آگاہ کروں جسے دوسری عالمی جنگ کے بعد قائم کیا گیا تھا تاکہ کہیں بھی جنگ ہونے سے اسے روکا جائے۔ کسی اور جگہ ایسے جنگ کے خطرات نہیں جیسے کشمیر میں ہیں۔‘ ’مجھے یقین ہے صدر ٹرمپ کو اور بھی مشورے ملے ہوں گے۔ لیکن میں نے اپنا نقطہ نظر پیش کیا اور میں کسی فوجی حل کے سخت خلاف ہوں۔‘ عمران خان کی طویل سیاسی جدوجہد کے بارے میں جب ان سے پوچھا گیا کہ وزیرِ اعظم بننے سے پہلے کے تصورات اور حقیقت میں کیا موازنہ ہے تو انھوں نے کہا کہ انھوں نے کہا کہ 23 سال کی جدوجہد میں ایک منٹ کے لیے بھی یہ نہیں سوچا تھا کہ پاکستان میں وزیر اعظم بننا آسان کام ہوگا۔ ’1985 سے پاکستان کے لیے ایک اہم موڑ تھا جب چیزیں خراب ہونا شروع ہوئیں۔ بدعنوانی ملک کو تباہ کر دیتی ہے۔ یہ ریاستی اداروں کو تباہ کرتی ہے۔ اس سے ترقی نہیں ہو پاتی کیونکہ لوگوں پر خرچ ہونے والے پیسے جیبوں میں جاتے ہیں۔ اس سے منی لانڈرنگ ہوتی ہے، اس سے آپ کی کرنسی پر بوجھ بڑھتا ہے اور اس کی قدر کم ہوتی ہے۔ اس سے مہنگائی بڑھتی ہے۔ میں کرپشن کے خلاف لڑنے آیا تھا۔ لیکن مجھے اندازہ تھا کہ جب بھی میں اقتدار میں آؤں گا، یہ سب سے بڑی مشقت ہوگی۔ اور یہ رہی ہے۔‘


Summary: وفاقی تحقیقاتی ادارے کے سائبر ونگ نے خیبر پختونخوا کے ضلع شانگلہ میں کرپٹو کرنسی کی تیاری اور خریدوفروخت سے منسلک مائیننگ فارم قبضے میں لے کر پنجاب سے تعلق رکھنے والے دو افراد کو گرفتار کیا ہے۔

شانگلہ میں کرپٹوکرنسی فارم کہاں سے آیا

وفاقی تحقیقاتی ادارے (ایف آئی اے) کے سائبر کرائم ونگ نے خیبر پختونخوا کے ضلع شانگلہ میں کرپٹو کرنسی کے ’مائیننگ فارم‘ کو قبضے میں لے کر دو افراد کو گرفتار کر لیا ہے۔   جن افراد پر اس مائیننگ فارم کو چلانے کا شک ہے ان میں سے ایک کا تعلق صوبہ پنجاب کے ضلع اوکاڑہ اور دوسری کا لاہور سے ہے۔ شانگلہ میں موجود کرپٹوکرنسی کے مائیننگ فارم میں ڈیجیٹل مشینیں نصب تھیں۔ اس میں ڈیجیٹل کرنسی یا کریپٹو کرنسی کے 65 یونٹس نصب تھے اور ہر یونٹ کے بارہ چینل تھے یعنی اس فارم سے 780 چینلز کام کر رہے تھے جن کے لیے درکار بجلی مقامی سطح پر نصب ٹربائن سے حاصل کی جا رہی تھی۔ تحقیقاتی ادارے کے مطابق اس فارم کو قبضے میں لینے کے لیے بھاری مشینری کو ٹرکوں میں لایا جائے گا چونکہ اس وقت بارش اور برفباری سے راستے بند ہیں اس لیے چند روز میں مشینری منتقل کر دی جائے گی۔   یہ فارم شانگلہ کے ایک ایسے دیہی علاقے میں قائم کیا گیا تھا جو پہاڑوں میں گھرا ہوا تھا۔ اس مقام تک پہنچنے کے لیے تحقیقاتی ٹیم اور پولیس اہلکاروں کو پیدل جانا پڑا جہاں دو دو فٹ تک برف پڑی تھی۔  ایسی اطلاعات بھی ہیں کہ یہ مائیننگ فارم پہلے سوات کے دیگر علاقوں میں نصب کیا گیا تھا۔ ایک اطلاع یہ ہے کہ یہ فارم چترال میں نصب کیا گیا تھا لیکن بجلی کی ترسیل میں کمی کی وجہ سے یہاں شانگلہ منتقل کر دیا گیا تھا اور تقریباً ایک سال سےوہاں کام کر رہا تھا۔  تحقیقاتی ادارے کے اہلکاروں کے مطابق یہ پاکستان میں پکڑا جانے والا سب سے بڑا ڈیجیٹل کرنسی فارم ہے۔  تحقیقاتی ٹیم میں شامل اہلکاروں نے بی بی سی کو بتایا کہ انھیں یہ اطلاع تھی کہ اس جگہ پر کوئی ایسا مائیننگ فارم قائم کیا گیا ہے جس سے بیرون ممالک سے بٹ کوائن، ایتھیریم اور دیگر ڈیجیٹل کرنسیوں کا کاروبار کیا جا رہا ہے۔  ان اہلکاروں نے مزید کہا کہ اس مائیننگ فارم کو تحویل میں لینے کے لیے وہ اس انتظار میں تھے کہ اس میں ملوث افراد موقع پر موجود ہوں اور وہ اس کے انتظار میں تھے۔  انھوں نے کہا کہ جب انھیں معلوم ہوا کہ متعلقہ افراد موقع پر پہنچ گئے ہیں تو انھوں نے چھاپہ مارا اور ان افراد کو گرفتار کر لیا ہے۔ ان کا کہنا تھا کہ ملزمان پہلے یہ تسلیم ہی نہیں کر رہے تھے کہ وہ اس کاروبار میں ملوث ہیں۔  شانگلہ کے ڈپٹی سپرنٹنڈنٹ پولیس ظاہر شاہ نے بی بی سی کو بتایا کہ شانگلہ کے علاقے برکانا شاہ پور خوڑ کے قریب ایک گھر میں خفیہ طور پر بھاری مشینری نصب تھی جس سے انھیں بھی تشویش لاحق تھی۔ انھوں نے کہا کہ وہ حال ہی میں یہاں تبدیل ہو کر آئے ہیں اور انھیں تھانیدار نے اسں کی اطلاع دی تھی جس پر انھیں نے متعلقہ حکام کو اطلاع کردی تھی۔


Summary: ڈیواس میں ورلڈ اکنامک فورم سے خطاب کرتے ہوئے امریکہ کے صدر ڈونلڈ ٹرمپ نے ماہرینِ ماحولیات کو تباہی کے پیغمبر قرار دیتے ہوئے کہا ہے کہ اِن لوگوں کی پیشگوئیاں کئی دہائیوں سے غلط ثابت ہو رہی ہیں۔

صدر ٹرمپ: ’ماہرینِ ماحولیات تباہی کے پیغمبر ہیں‘

امریکہ کے صدر ڈونلڈ ٹرمپ نے ماہرینِ ماحولیات  کو ’تباہی کے پیغمبر‘ قرار دیتے ہوئے کہا ہے کہ اِن لوگوں کی پیشگوئیاں کئی دہائیوں سے غلط ثابت ہو رہی ہیں۔  ڈیووس میں ورلڈ اکنامک فورم سے خطاب کرتے ہوئے انہوں نے کہا کہ یہ وقت خوش امیدی کا ہے نہ کہ مایوسی کا اور یہ کہ لوگوں کو خوابوں کی ضرورت ہے۔  صدر ٹرمپ نے کہا کہ آب و ہوا میں تبدیلی کے مسائل کو ٹیکنالوجی کے ذریعے حل کیا جا سکتا ہے اور ایک تخلیقی معیشت ایسے مسائل کے حل تلاش کر لے گی۔  انھوں نے عالمی رہنماؤں پر زور دیا کہ وہ بیوروکریسی کو کم کر کے امریکہ میں ہونے والی معاشی ترقی کی تقلید کریں۔  صدر ٹرمپ کی تقریر کا زیادہ حصہ اپنی کامیابیاں گنوانے پر تھا اور سیاسی مبصرین کے خیال میں اِس کی ایک وجہ اِس برس ہونے والے انتخابات ہیں۔ انھوں نے کہا کہ حالیہ برسوں میں امریکہ میں معاشی سرگرمیوں میں تیزی سے معاشرے کے نچلے طبقات کو فائدہ ہوا ہے۔ انھوں نے معاشی نمو میں حالیہ تیزی کو 'بلو کالر بوم' کا نام دیا۔  انھوں نے ’قیامت کی پیشگوئیاں‘ مسترد کرنے پر زور دیتے ہوئے کہا کہ امریکہ اپنی معیشت کا دفاع کرے گا۔ صدر ٹرمپ نے گریٹا تھنبرگ کو براہ راست مخاطب نہیں کیا جو اس موقع پر ’آب و ہوا کی تباہی کو روکنے‘ کے موضوع پر ایک اجلاس کا افتتاح کر رہی ہیں۔ 16 برس کی گریٹا تھنبرگ کا تعلق سویڈن  سے ہے جو ماحول کے تحفظ کے لیے کام کر رہی ہیں۔ انھیں امریکا کے مشہور ’ٹائم میگزین‘ کی جانب سے سال 2019 کی شخصیت یعنی ’پرسن آف دی ایئر‘ قرار دیا گیا ہے۔ عالمی رہنماؤں کے اِس سربراہی اجلاس میں ’ماحول کی تباہی‘ ایجنڈے میں سرِ فہرست ہے۔  نوبل انعام یافتہ ماہرِ معیشت جوزف سٹگلٹز نے صدر ٹرمپ کی تقریر پر تنقید کی ہے۔ خبر رساں ادارے رائٹرز کے مطابق جوزف سٹگلٹز نے کہا ہے کہ یہ ایسا ہی ہے کہ ہم اپنی آنکھوں سے ایک چیز دیکھ رہے ہوں اور کہیں کہ وہ چیز وہاں نہیں ہے۔